Wrocław ([ˈvrɔtswaf] luister (hulp·inligting), Duits: Breslau, Silesiese Duits: Brassel), is die vierde grootste stad van Pole met 'n bevolking van meer as 630 000, die administratiewe hoofstad van die woiwodskap Neder-Silesië en van die gelyknamige landelike distrik. Wrocŀaw fungeer as setel van 'n Rooms-Katolieke aartsbiskop, 'n Evangelies-Lutherse diosesaanbiskop, en met talle akademiese instellings en navorsingsinstitute asook teaters en museums, as die kulturele en wetenskaplike sentrum van Silesië. Die stad is aan die Oder-rivier en in die sentrum van 'n belangrike landbou- en mynbougebied geleë. Sy belangrikste nywerhede sluit masjienbou en metaalverwerking in. Wrocław/Breslau word as hoofstad van die gewes Silesië beskou en was tussen 1919 en 1945 ook die hoofstad van die nuutgestigte Pruisiese provinsie Neder-Silesië. Voor hierdie periode was Breslau die hoofstad van die provinsie Silesië en het – in die tydperk van die Nasionaalsosialisme – as administratiewe sentrum van die Reichsgau Neder- en Sentraal-Silesië gedien. In 1945 het Breslau onder Poolse administrasie gekom en die oorspronklike Duitse bevolking is verdryf.


In algebraïese meetkunde is die Lemniskaat van Booth, ook bekend as die Hippopede van Proclus, 'n algebraïese vlakkromme van graad vier en genus nul, met die vergelylking ( x 2 + y 2 ) 2 + 4 y 2 = 4 c ( x 2 + y 2 ) . {\displaystyle (x^{2}+y^{2})^{2}+4y^{2}=4c(x^{2}+y^{2}).} Dit het 'n gewone dubbelpunt by die oorsprong en twee ander op die lyn by oneindigheid in die kompleks afgebeelde vlak. As c>1, bevat dit 'n enekele regte ovaal en as when 0<c<1 vorm dit 'n lemniskaat of agtvorm. As c=1 word dit geredusseer na twee raaksirkels, en as c < 0 het dit geen reële punte nie. Hippopede op die National curve bank


Die Wet op Afsonderlike Geriewe, Wet No 49 van 1953, het deel gevorm van die apartheidstelsel van rassesegregasie in Suid-Afrika. Die wet het segregasie van alle openbare fasiliteite, insluitend geboue, eetplekke, ontspannings- en vervoergeriewe, afgedwing om kontak tussen verskillende rassegroepe in die land te beperk. Die wet het ook bepaal dat geriewe vir verskillende rasse nie noodwendig van gelyke gehalte hoef te wees nie, in praktyk is die beste geriewe vir die wit rassegroep gereserveer en was dié vir ander rasse meestal van minderwaardige gehalte. 'n Opvallende uitsondering is vir die Johannesburgse Dieretuin en aangrensende meer gemaak. Die voorwaardes waaronder die grond beskikbaar gestel is het bepaal dat alle rasse daar welkom moet wees. Rasseskeiding is gevolglik nie toegelaat vir die tyd wat die dieretuin hier geleë was nie. Die wet is in 1989 deur President F.W. de Klerk afgeskaf, 'n paar maande voor die ontbanning van verskeie politieke partye, die vrylating van politieke gevangenes en die aanvang van onderhandelinge om apartheid te beëindig in Februarie 1990. Davie, Lucille (4 November 2002). "Zoo Lake: the park that defied apartheid" (in Engels).


Die Romeinse Ryk (Latyn: IMPERIVM ROMANVM) verwys na die gebied wat tussen 27 v.C. en die 5de en 6de eeu n.C. deur 'n reeks van keisers geregeer is. Dit was een van die grootste ryke in die wêreldgeskiedenis en die bevolking het gegroei tot 'n geskatte 50 tot 90 miljoen. Gebiede wat 'n deel van die ryk was, het gestrek vanaf Brittanje tot Egipte en het vele nasies en kulture ingesluit. Geskiedkundiges verdeel die geskiedenis van die Romeinse Ryk meestal in drie groot tydperke - die monargie of koningstyd, die republiek en die keiserryk. Die geskiedenis van die Romeinse monargie, wat eeue lank bestaan het, is in 'n wasigheid gehul. Groot dele daarvan is net in die vorm van stigtingsmites oorgelewer waarin Rome se bestaan vir latere generasies gelegitimeer is. Argeologiese vondse dui daarop dat die gebied van Rome ten minste vanaf die tweede millennium v.C., die Bronstydperk dus, bewoon was. Antieke Romeine gee die stigtingsdatum van hul stad en die regentskap van die eerste Romeinse koning, Romulus, as die middel van die 8ste eeu v.C. aan.


Imvo Zabantsundu (Mening van die swart mense) was die eerste onafhanklike swart koerant in Suid-Afrika. Dit is deur Thanda Press in King William's Town uitgegee en het gedien as 'n koerant vir swart lesers in Suid-Afrika. Die koerant wat vir die eerste keer in 1884 uit gegee is, se eerste redakteur was John Tengo Jabavu. Artikels is in Engels en Xhosa gepubliseer. Van 27 Augustus 1901 tot 8 Oktober 1902 tydens die Tweede Vryheidsoorlog is die koerant verbied. Dit het later in die besit van Perskor gekom, maar publikasie is in 1998 gestaak. Hierdie artikel is ’n saadjie. Voel vry om Wikipedia te help deur dit uit te brei.


Wetenskaplike naam: Phedina borbonica Engelse naam: Mascarene Martin Alfabetiese lys van Suid-Afrikaanse voëls Lys van Suid-Afrikaanse voëls (Groepeer) Lys van Suider-Afrikaanse voëls volgens wetenskaplike name Hierdie artikel is ’n saadjie. Voel vry om Wikipedia te help deur dit uit te brei.


Die Breëkoparend (Polemaetus bellicosus) is die grootste arend in Afrika. In Engels staan die roofvoël bekend as die Martial eagle. Breëkoparende word 76 tot 96 cm lank en het 'n vlerkspan van 188–260 cm. Omdat hulle so groot is kan hulle klein wildsbokke (soos duikers) vang en vreet, hoewel dit te groot is om na hul neste te dra. In Masai Mara, Kenia 'n Onvolwasse breëkoparend 'n Jong breëkoparend 'n Groot breëkoparend, waarskynlik 'n wyfie, in die Krugerwildtuin Alfabetiese lys van Suid-Afrikaanse voëls Lys van Suid-Afrikaanse voëls (gegroepeer) Lys van Suider-Afrikaanse voëls volgens wetenskaplike name Sasol Voëls van Suider-Afrika. Struik Nature. Vierde Uitgawe 2011. ISBN 978-1-77007-928-1 Wikimedia Commons het meer media in die kategorie Breëkoparend. Wikispecies het meer inligting verwant aan Breëkoparend Hierdie artikel is ’n saadjie. Voel vry om Wikipedia te help deur dit uit te brei.


Gewone bontrokkie is 'n klein standvoël wat gedurende die winter weg van hoogliggende gebiede beweeg. Engelse naam: African Stonechat / Common Stonechat Wetenskaplike naam: Saxicola torquatus Alfabetiese lys van Suid-Afrikaanse voëls Lys van Suid-Afrikaanse voëls (gegroepeer) Lys van Suider-Afrikaanse voëls volgens wetenskaplike name Hierdie artikel is ’n saadjie. Voel vry om Wikipedia te help deur dit uit te brei.


Die priritbosbontrokkie (Batis pririt) is 'n klein voëltjie wat in die westelike en sentraal-Suidelike Afrika voorkom. Die voëltjie is byna-endemies en is 'n standvoël in doring- en struikveld en versprei tot in woestyngebiede langs beboste, droë waterlope. In Engels staan dit bekend as die Pririt Batis. Die voël is 12 cm lank en weeg slegs 10 gram. Die wyfie het 'n onderskeidende dofgeel getinte bors en keel. Die mannetjie lyk baie soos die witliesbosbontrokkie. Die donkergespikkelde sye is onderskeidendend, die roepe verskil en die gebiede waar die voëls leef oorvleuel net effens. Die jong voël lyk amper soos die wyfie maar die rugkant is dofgeel gespikkel, en die bors donkerbruin en dofgeel gevlek. Alfabetiese lys van Suid-Afrikaanse voëls Lys van Suid-Afrikaanse voëls (Groepeer) Lys van Suider-Afrikaanse voëls volgens wetenskaplike name Sasol Voëls van Suider-Afrika. Struik Nature. Vierde Uitgawe 2011. ISBN 978-1-77007-926-7 Hierdie artikel is ’n saadjie. Voel vry om Wikipedia te help deur dit uit te brei.


Die fluiteend ( Dendrocygna bicolor) is 'n algemene standvoël in Suidelike Afrika. Hierdie spesie is 43–53 cm lank en het 'n lang grys snawel, lang kop en langerige bene, met 'n goud-bruin kop en kroon. Die rug en vlerke is donkerbruin tot swart, en aan die onderkant swart hoewel die flanke prominente wit lyne vertoon. Die nekkleur is groud-bruin met donker lyne in die middel van die nek. Jong voëls se stertkleure is minder kontrasterend as die van volwassenes. Die habitat is varswater mere, damme en reservoirs, met baie plante, waar die eende snags sade en ander plant-materiaal eet. Die fluiteend kom voor in die ooste en noorde van Suider-Afrika. Hulle broei in Afrika suid van die Sahara, die tropiese gebiede van sentraal- en Suid-Amerika, Indië en die VSA se golfkus. Die fluiteend kom ook wydverspreid voor in die tropiese dele van Afrika, waar reuse-troppe van die voëls in die uitgestrekte vloedvlaktes aangetref word. Dit is 'n seldsame eendsoort in Suid-Afrika. 'n Sagte maar duidelike kee-wee-ooo fluit. Wanneer hulle vlieg, maak die vlerke 'n fluitgeluid - vandaar die naam fluiteend.


Hierdie spesie in onverwisselbaar in die Noordelike halfrond as gevolg van hulle groot plat snawel. Die broeiende manlike voël het 'n groen kop, wit bors en bruin onderkant en flanke. In vlug kan vaal-blou voorvlerkvere gesien word wat deur 'n wit grens geskei word van die res van die groen vere. Die vroulike eend is ligbruin en het grys voorvlerkvere. Hierdie eend verkies oop waterryke areas soos grasvlaktes en vleie. Die Europese slopeend broei in die noorde van Europa en Asië en in die meeste van Noord-Amerika. Hierdie eend-spesie is redelik stil. Engelse naam: Northern (European) Shoveler / Shoveler / Northern Shoveler Wetenskaplike naam: Anas clypeata Alfabetiese lys van Suid-Afrikaanse voëls Lys van Suid-Afrikaanse voëls (Groepeer) Lys van Suider-Afrikaanse voëls volgens wetenskaplike name Europese Slopeend Museum specimen - IUCN (2009)


Die Miombo-rooibandsuikerbekkie is 'n algemene standvoël in Suidelike-Afrika. 13 cm. Helder glans-groen kop en bo-rug, met 'n blou streep onder groen gedeelte gevolg deur 'n klein helder glans-rooi bors and onderkant. Die res van die onderkant is bruin-grys met bruin vlerke. Hierdie spesie is maklik verwisselbaar met die Kleinrooibandsuikerbekkie maar die gebiede waar hulle voorkom verskil. Die vroulike suikerbekkie het 'n grys-bruin bokant en grys-geel onderkant. Fynbos, immergroen bos en rande van woude. Kom voor in die meeste van Zimbabwe. 'n Skerp Tjee-tjee geluid. Engels: Miombo Double-collared Sunbird Wetenskaplike naam: Cinnyris manoensis Alfabetiese lys van Suid-Afrikaanse voëls Lys van Suid-Afrikaanse voëls (Groepeer) Lys van Suider-Afrikaanse voëls volgens wetenskaplike name Hierdie artikel is ’n saadjie. Voel vry om Wikipedia te help deur dit uit te brei.


Die Franse département Manche (50) met 'n oppervlakte van 5 938 vierkante kilometer en 'n bevolking van 499 531 in 2011 maak deel uit van die région (gewes) Normandië. Dit is die 50ste département in alfabetiese volgorde. Manche is vernoem na die Engelse Kanaal (Frans: La Manche of "Die Mou"). Die gebied van die huidige Manche is oorspronklik bewoon deur Galliese stamme en word later deur die Romeine, Bretonners en in 933 deur die Noormanne verower. In 1204 word die gebied by Frankryk ingelyf. Die huidige département Manche is tydens die Franse Rewolusie op 14 Maart 1794 gevorm as deel van die historiese provinsie Normandië. Die département sluit onder meer die Cotentin-skiereiland en die eilandgroep van Chausey in. Dit word begrens deur die Engelse Kanaal en die départemente Calvados, Orne, Mayenne en Ille-et-Vilaine. Manche het 'n tipiese maritieme klimaat met oorwegend westelike winde, wat ook verantwoordelik is vir die hoër reënval van die gebied. Die gemiddelde temperatuur is 5 °C in Januarie en 19 °C in Julie.


Joseph Mallord William Turner (Londen, 1775 - 1851) was 'n skilder en het veral olieverf gebruik vir sy skilderkuns. Hy is egter ook bekend as een van Engeland se mees vooraanstaande landskapskilders in waterverfskilderkuns. Sy pa was 'n haarkapper en het pruike gemaak. Op 15 het hy aangesluit by die "Royal Academy Schools". In 1799 het hy die Norhamkasteel geskilder wat die eerste uitbeelding was wat sy kunssinnigheid bloot gelê het. In 1802 besoek Turner Parys en Switserland vir die eerste keer. In 1819 besoek hy vir die eerste keer Venesië waar hy van sy mees oorspronklike uitbeeldings maak. Na 1830 het sy werk meer abstrak begin raak. In sy later jare het hy homself ingekluister totdat hy in 1851 tot sterwe gekom het. Die Engelse landskapskilder het onder die invloed van Franse, Italiaanse en Hollandse meesters 'n eie styl, gekenmerk deur besondere kleur en ligeffekte, ontwikkel en was ŉ voorloper van die Franse Impressioniste. As kind het hy reeds groot begaafdheid getoon met sy kopieë van landskapgravures. Op 14-jarige leeftyd is hy as leerling by die Royal Academy aangeneem en in 1790 het hy sy eerste akwarel gelewer.


LitNet is 'n Afrikaanstalige letterkundige webwerf. Die webwerf se slagspreuk lui: "Die boekehuis met baie wonings". Dit huisves verskeie tuistes waarin uiteenlopende sake rondom skrywers, boeke en lesers ter sprake kom. Dit word as gesamentlike onderneming deur Ligitprops 3042 BK en 24.com bedryf met Etienne van Heerden as stigter-redakteur. Die LitNet-bestuurskomitee bestaan uit Etienne van Heerden, Hofmeyr-professor in die Skool vir Tale en Letterkundes aan die Universiteit van Kaapstad en Russel Hanley, kommersiële hoofbestuurder van 24.com. LitNet het op 11 Januarie 1999 aanlyn gegaan en het in September 2006 na 'n nuwe platform gemigreer. In 2007 is 'n aanlyn akademiese tydskrif, LitNet Akademies, van stapel gestuur wat op dieselfde platform gehuisves word en wat portuurbeoordeelde navorsingsartikels in die onderafdelings geesteswetenskappe, godsdienswetenskappe, natuurwetenskappe, opvoedkunde, en regte publiseer. LitNet Akademies - 'n Joernaal vir die Geesteswetenskappe (PDF). URL besoek op 2017-05-21. (af) LitNet se amptelike webwerf (af) LitNet Akademies (af) LitNet op Facebook Hierdie artikel is ’n saadjie. Voel vry om Wikipedia te help deur dit uit te brei.


Sorel is 'n dorp in Sentraal-Quebec, by die samevloeiing van die Richelieurivier met die Saint-Laurentrivier. Saam met die dorp Tracy vorm dit die stad Sorel-Tracy met 'n bevolking van 34 702 (2006). Sorel is die vierde oudste stad in Kanada, en hier is op die Kersaand van 1781 vir die eerste keer in Noord-Amerika 'n kersboom getooi. Hierdie artikel is ’n saadjie. Voel vry om Wikipedia te help deur dit uit te brei.


Kerguelenkool (Pringlea antiscorbutica) is 'n blomplant in die familie Brassicaceae en is dus verwant aan kool. Die spesie groei op Heardeiland en die McDonaldeilande, die Crozet-, Prins Eduard-eilande, Marion- en die Kergueleneilande. Dié afgeleë rotseilande is naby die 50º suiderbreedtegraad geleë en word konstant deur sterk yswinde getref. Die Kerguelenkool is gevolglik selfbestuiwend aangesien vlieënde insekte nie in die omstandighede kan oorleef nie. Die plant is eetbaar en bevat hoë hoeveelhede kalium. Die blare is ook ryk aan vitamien C, 'n eienskap wat dit in die tyd van seilskepe baie aantreklik onder matrose wat aan skeurbuik gely het gemaak het. https://archive.is/20120529193515/http://www.btinternet.com/~sa_sa/kerguelen/kerguelen_cabbage.html http://www.anbg.gov.au/anbg/sub-antarctic/article3.html Geargiveer 8 Junie 2007 op Wayback Machine


Wetenskaplike notasie is 'n drywende kommanotasie met grondtal 10. Dit is 'n manier om baie groot en klein getalle voor te stel as die aantal heel magte van 10. Die getalle word weergegee in die vorm a × 10 b {\displaystyle a\times 10^{b}} waar die eksponent b 'n heelgetal is en a enige reële getal is. Die getal wat deur a verteenwoordig word, word die koëffisiënt genoem. Die notasie maak dit maklik om twee getalle met dieselfde aantal syfers voor die desimale punt met mekaar te vergelyk, aangesien die een met die groter eksponent die groter getal is. In so 'n geval word b die getal se ordegrootte genoem. Wetenskaplike notasie is 'n baie nuttig hulpmiddel vir wetenskaplikes. Positiewe eksponente verteenwoordig getalle groter as nul en negatiewe eksponente verteenwoordig getalle kleiner as nul. Sodoende kan baie groot getalle asook baie klein getalle maklik met die notasie verteenwoordig word. 'n Getal soos 123.456.789.012.345 word byvoorbeeld weergegee as 1.23 × 1014 en 'n baie klein getal soos 0,000000000000345 kan geskryf word as 3.45 × 10-13. Die voordele van die wetenskaplike notasie is as volg: Baie groot of baie klein getalle kan by benadering met minder syfers voorgestel word.


In Brocéliande, 'n Franse rolprentproduksie uit die jaar 2002, verbind die regisseur Doug Headline ou Keltiese legendes van Bretagne, Druïdisme en bonatuurlike elemente met die riller-genre. Chloé, 'n jong studente in argeologie, spits haar tydens haar studies aan die universiteit van Rennes op Keltiese geskiedenis toe. Een nag word sy die getuie van 'n moord, wat net een in 'n hele reeks misterieuse misdade blyk te wees. Alle spore wys op die legendariese Keltiese towerwoud Brocéliande, waar Chloé aan die opgrawing van 'n ou Keltiese begraafplaas deelneem.


Trégor (Bretons: "Bro-Dreger") is een van die nege historiese provinsies van Bretagne. Met sy ligging in die noordwestelike deel van Bretagne beslaan Trégor die westelike deel van die département Côtes-d'Armor en 'n klein gedeelte van die noordwestelike Finistère oos van Morlaix. Sy hoofstad is Tréguier. Die gebied behoort tot die histories Bretonssprekende weste van Bretagne; sy bewoners het oorspronklik die Tregoriese dialek as omgangstaal gebesig. Die huidige Trégor bestaan uit 127 dorpe, met 'n totale oppervlak van 2 251 vierkante kilometer en 'n bevolking van 192 243 mense (1999). Hierdie artikel is ’n saadjie. Voel vry om Wikipedia te help deur dit uit te brei.


Benjamin Biolay, gebore op 20 Januarie 1973 in Villefranche-sur-Saône, is een van die suksesvolste Franse sangers, komponiste, liedteksskrywers en musiekvervaardigers van die sogenaamde Nouvelle Scène de la Musique française. In 2001 begin hy sy sololoopbaan met die eerste in 'n reeks van vier langspelers en die klankbaan vir die rolprent Clara et moi. Benjamin Biolay het musiek en liedtekste geskryf vir Keren Ann, Henri Salvador, Isabelle Boulay, sy suster Coralie Clément, Juliette Gréco, Heather Nova, Françoise Hardy en Valérie Lagrange. La Révolution (kortspeler, 1997) Le Jour Viendra (kortspeler, 1998) Rose Kennedy (langspeler, Maart 2002) Remix EP (EP, 2001) Live au Casino de Paris (langspeler, 2002) Négatif (dubbellangspeler, 2003) Home (saam met sy vrou Chiara Mastroianni, Junie 2004) Clara et moi (klankbaan, Junie 2004) À l'Origine (langspeler, Maart 2005) Trash Yéyé (langspeler, September 2007) La Superbe (dubbelalbum, Oktober 2009) Vengeance (2012) Palermo Hollywood (2016) Volver (2017) Grand Prix (2020) Amptelike webwerf


Swart week (Engels: Black Week; Afrikaans en Nederlands:Triomfweek) verwys na 'n tragiese week vir die Britse magte tydens die Tweede Vryheidsoorlog van 10 tot 15 Desember 1899. Die Britte het 'n reeks nederlae gely by Magersfontein, Stormberg en Colenso. By die Slag van Stormberg op 10 Desember, het die Britse Generaal Sir William Gatacre in bevel van 3 000 troepe om die Boerinvalle in die Kaapkolonie te verjaag, probeer om 'n spoorwegaansluiting omtrent 50 myl (80 km) suid van die Oranjerivier te buit. Maar Gatacre probeer om die Oranje-Vrystaat boere se stellings aan te val deur teen 'n styl rotshang uit te klim. Hy verloor 135 dooie en gewonde soldate asook twee kanonne in die geveg, en meer as 600 Britse troepe word deur die Boere krygsgevange geneem. By die Slag van Magersfontein op 11 Desember het 14 000 Britse troepe onder bevel van Luitenant-Generaal Methuen probeer om hulle weg oop te veg om Kimberley te bevry. Die Boere se aanvoerders, Generaals Koos de la Rey en Piet Cronje, het egter 'n plan bedink waarvolgens loopgrawe op 'n ongewone plek gegrawe is om die Britte te flous en die boerskutters groter vuurreik te gee.


Kleinmond, 'n kusdorp in die Wes-Kaap se Overbergstreek, is een van die dorpe in die Overstrand Plaaslike Munisipaliteit en is geleë tussen Bettysbaai en Hawston naby Hermanus. Daar is bewyse, in die vorm van bylkoppe van klip, dat daar sowat 20 000 jaar gelede (die tyd van die Neandertal-mense in Europa) reeds mense in die omgewing van Hangklip gewoon het. Inligting oor die gebied bestaan sedert die sewentiende eeu op skrif. Die dorp het 'n permanente bevolking van ongeveer 4 000 persone, maar word in vakansietye deur ongeveer 20 000 mense bewoon. Kleinmond se ekonomie is hoofsaaklik van toerisme afhanklik. Die dorpie se dienstesektor is goed ontwikkel en maak voorsiening vir die meeste behoeftes van sy inwoners en besoekers. Dit is ook 'n gesogte aftreedorp. Die strand is as 'n blouvlagstrand gesertifiseer. Kleinmond het vanaf 1959 tot 1996 sy eie munisipaliteit gehad. Die raad het in 1970 'n wapen by die Buro vir Heraldiek geregistreer: Gedeel in drie: I, in groen, 'n Latynse kruis van silwer; II, in silwer, 'n golwende blou staak;


Hierdie artikel handel oor die Duitse stad. Vir die gelyknamige stede en dorpe, sien gerus Potsdam (dubbelsinnig). Potsdam (Duits: [ˈpɔtsdam], luister (hulp·inligting)) is die administratiewe sentrum en grootste stad van die Duitse deelstaat Brandenburg, met 'n bevolking van 178 089 (soos op 31 Desember 2018). Potsdam lê digby die suidwestelike stadsgrens van die Duitse hoofstad Berlyn wat 'n eie deelstaat en enklawe in die hart van Brandenburg vorm, en maak deel uit van die Europese metropolitaanse gebied Berlyn-Brandenburg. Die middestede van Potsdam en Berlyn lê sowat 30 kilometer van mekaar af. Potsdam is 'n gewilde toeristebestemming en word as een van die mooiste stede in Duitsland beskou. Hier het Pruise se monarge diep spore gelaat deur hul droom van 'n Pruisiese Arkadië te verwesenlik, geïnspireer deur hul verlange na die kultuurlandskappe van Frankryk en Italië. Sewentien kastele en kasteelagtige wonings, wat ingebed lê in die bosryke meerlandskap van die Havelrivier, oorheers die stadsbeeld. Potsdam se kasteel- en tuinlandskap is in koninklike opdrag deur beroemde boumeesters soos Knobelsdorff, Schinkel en Persius en landskapsargitekte soos Lenné, Eyserbeck en prins Von Pückler-Muskau geskep.


Jacob Gedleyihlekisa Zuma (GCB) (gebore 12 April 1942, Nkandla, Natal (Suid-Afrika)) was die vierde President van Suid-Afrika, voormalige president van die regerende politieke party, die African National Congress sowel as 'n voormalige Adjunkpresident van Suid-Afrika. Hy is 'n gewilde figuur, selfs oor politieke grense heen, maar word as omstrede gesien sedert sy finansiële adviseur, Schabir Shaik, skuldig bevind en veroordeel is weens korrupsie en bedrog. Hierdie gebeure het in Junie 2005 tot Zuma se afdanking as Adjunkpresident van Suid-Afrika gelei. Nadat die leierskap van die African National Congress hom amptelik op 13 Februarie 2018 herroep het as president (dus gevra het om te bedank), het hy eers geweier, maar die volgende dag sy uittrede aangekondig. Op 29 Junie 2021 het Zuma die eerste president sedert die einde van witminderheidsregering in 1994 geword om tronkstraf opgelê te word. Die Konstitusionele Hof van Suid-Afrika het hom vir 15 maande gevonnis vir minagting van die hof nadat hy 'n vroeëre hofbevel verontagsaam het om na die Hof terug te keer om te getuig voor die Zondo-kommissie.


Marabastad is 'n sakebuurt van Pretoria naby die stadskern. Marabastad is vernoem na die plaaslike Pedihoofman, Maraba, van 'n dorpie wes van Steenhoven Spruit. Hy het in die 1880's in Schoolplaats gewoon en as vertaler opgetree. Marabastad was 'n kultureel diverse gemeenskap en die Hindoe Mariammantempel is waarskynlik die belangrikste landmerk in Marabastad. Soos in die geval van ander gemengde ras-gebiede in Suid-Afrika, soos Distrik Ses, Fietas en Sophiatown, is die inwoners van Marabastad na enkelras-dorpsgebiede en -buurte weg van die stadskern geskuif. Die gedwonge verskuiwings is uitgevoer in terme van Apartheidswetgewing soos die Groepsgebiedewet. Anders as met Sophiatown, Fietas en Distrik Ses is die gebied nie gesloop nie en het baie van die oorspronklike geboue behoue gebly. Marabastad is aanvanklik as 'n sogenaamde lokasie gestig nadat Schoolplaats nie genoeg ruimte vir nuwe aankomelinge gehad het nie en plakkery in oop gebiede begin plaasvind het. In Augustus 1888 is grond deur die ZAR regering opgemeet en is Marabastad tussen die Apiesrivier in die noorde, Skinnerspruit in die weste, Steenhovenspruit in die ooste en De Kortestraat in die suide gestig.


'n Webjoernaal (ook bekend as 'n blog of weblog), is 'n webwerf wat gereeld – soms meer as een keer per dag – opgedateer word en waarop die inligting in chronologiese volgorde (volgens datum) weergegee word. Besoekers vind ook op die tuisblad die mees onlangse bydraes. Die outeur skep in wese 'n logboek van inligting wat hy wil deel met sy publiek, die besoekers aan sy webjoernaal. Gewoonlik bestaan 'n webjoernaal uit teks, maar kan ook om foto's ('n fotowebjoernaal), video (vlog) of klank (podgooi) gaan. Weblogs bied hul lesers ook gewoonlik die geleentheid om reaksies op artikels te plaas of 'n reaksie via 'n terugspoor- (Engels: trackback) -meganisme agter te laat. Dit is die persoonlike of juis die gespesialiseerde karakter wat webjoernale toenemend gewild vir besoekers maak. Kronieke, ekserpteboeke (Engels: commonplace books), dagboeke en perskrifte (Engels:perzines) kan beskou word as voorlopers van webjoernale. Voor webjoernale gewild geword het, het digitale gemeenskappe verskeie vorme aangeneem insluitende Usenet, e-poslyste en bulletinbordstelsels (BBS'e).


Duncanstraat is 'n straat in die ooste van Pretoria, Suid-Afrika wat 'n belangrike noord-suidskakel deur die oostelike stad vorm. Van noord na suid loop die straat deur die Brooklynsirkel, deur die voorstede Brooklyn, Hillcrest, Hatfield en Colbyn waar dit by die kruising met Glynstraat in Burnsstraat inloop. Die straat is vernoem na Sir Patrick Duncan, die Koloniale Sekretaris van die Transvaal in 1905 toe Hatfield gestig is. Aanvanklik is slegs die gedeelte tussen Kerkstraat en Suidstraat Duncanweg genoem. Die deel tussen Suidstraat en Duxburyweg het as Nixonstraat bekend gestaan en van Duxbury- tot by Lynwoodweg af is dit Lunnonweg genoem. Suid van Lynwoodweg is dit Jamesstraat genoem. In 1930 het die stadsraad van Pretoria besluit om die hele straat Duncanweg te noem. In September 2008 is voorgestel dat die straat se naam, saam met 26 ander in Pretoria wat na bewering "aanstoot gee", verander word. Dit is egter tot op hede nie deurgevoer nie. Bouwerk aan N4, koeksisterkruising aan ooste van Pta vanjaar nog klaar, Beeld, 10 Augustus 1998.


Fouriesburg is 'n dorp in die Oos-Vrystaat, Suid-Afrika. Die dorp word in die ooste deur die Rooiberge en in die weste deur die Witteberge begrens. Die dorp is gestig in 1892 op die plaas Groenfontein en vernoem na Christoffel Fourie. Vir 'n paar maande was die dorp ook die setel (die laaste van die oorlog) van die regering van die Oranje-Vrystaat tydens die Tweede Vryheidsoorlog. Fouriesburg is bekend vir gevegte tydens die Tweede Vryheidsoorlog. Ongeveer 4000 Boeresoldate onder leiding van Marthinus Prinsloo het by Surrender Hill aan die Britse soldate oorgegee. Die huis waarin president MT Steyn gewoon het, staan nog op die hoek van Reitz- en Robertsonstraat. Die distrik is 1 155 km2 groot. Gemengde boerdery (koring, mielies en beeste) word beoefen. Die dorp is ook 'n belangrike basis vir handel met Lesotho aangesien die grens slegs 10 km ver is. Die grenspos staan bekend as Caledonspoort. Visierskerf is 'n bekende berg naby Fouriesburg. NG gemeente Fouriesburg Lys van dorpe in Suid-Afrika Op Pad in Suid-Afrika. B.P.J. Erasmus. 1995.


Lindley is 'n dorp in die Oos-Vrystaat, Suid-Afrika. Die dorp val onder beheer van die Nketoana Plaaslike Munisipaliteit. Die dorp is vernoem na 'n Amerikaanse Presbiteriaanse sendeling, Daniel Lindley (1801-1880). Daniel Lindley het 'n leraar vir die Voortrekkers geword na die moord op Piet Retief en sy gevolg in 1838. Lindley is gestig in 1875 op die plaas Brandhoek en geproklameer as 'n dorp in 1878. Die landmeter was Charles Pritchard van Bloemfontein en hy het oorspronklik 300 erwe uitgemeet. Vyf strate is na die stigters van die dorp vernoem: Rautenbach, Van den Heever, Sarel Cilliers, Hattingh en De Wet. In 1885 het die eienaars die dorp geskenk aan die NG kerk. Ses jaar later het die NG kerk die bestuur van die dorp aan 'n munisipaliteit oorgedra. Daar het verskeie veldslae in die omgewing plaasgevind tydens die Tweede Vryheidsoorlog. Op 2 Februarie 1902 het die Britse Leër die dorp verwoes. Na die oorlog is dit herbou. Een van die inwoners, John Collister-Oats, het 'n veldtog van stapel gestuur om duisende bome te plant. Die distrik is 2 833 km2 groot.


Clarens kan verwys na: Clarens, Vrystaat, 'n dorp in die Vrystaat, Suid-Afrika. 'n Wyk van Montreux, die stad in Switserland waar Paul Kruger in 1904 oorlede is. 'n Munisipaliteit (commune) in die Franse département Hautes-Pyrénées.


A - B - C - D - E - F - G - H - I - J - K - L - M - N - O - P - Q - R - S - T - U - V - W - X - Y - Z - Sien ook 'n Lys van bekende Suid-Afrikaners wat op verskeie gebiede bydraes gelewer het, hetsy in Suid-Afrika of die buiteland.


Ceuta (Spaans: Ciudad Autónoma de Ceuta) is 'n vrye hawe en militêre pos aan die oostelike kant van Gibraltar op die kus van Noord-Afrika met 'n bevolking van sowat 80 570. Dit word deur Spanje saam met Melilla as deel van die provinsie Cádiz geadministreer. Gemotoriseerde veerbote verbind Cueta met Algeciras. Die gebied is in 1580 deur Spanje in besit geneem. Van hier word handel gedryf in tabak en olieprodukte. Van die besienswaardighede sluit onder meer die ou fort Monte Hacho, die 15de-eeuse katedraal en "Nuestra Señora de África" (uit die 18de eeu) in. Wikimedia Commons het meer media in die kategorie Ceuta. (en) Toerisme-inligting oor Ceuta op Wikivoyage (es) Amptelike webwerf Hierdie Spanje-verwante artikel is 'n saadjie. U kan help deur dit uit te brei.


Hierdie artikel behoort versmelt te word met Durbanville. Pampoenkraal was die eerste naam van wat vandag Durbanville, 'n noordelike stadsgebied van Kaapstad, is. Die uitspanning aan die hoofweg na die binneland het lank as Pampoenkraal bekend gestaan, hoewel die plaaslike NG gemeente vroeër Tijgerberg geheet het. Volgens 'n skrywe aan sir Benjamin D'Urban sou die dorpie van 30 Augustus 1834 as D'Urban bekend staan ter ere van die geliefde goewerneur. Later jare is die naam verander na Durbanville om verwarring met die stad Durban te vermy. Olivier, ds. P.L. (samesteller), Ons gemeentelike feesalbum. Kaapstad en Pretoria: N.G. Kerk-uitgewers, 1952.ή Hierdie artikel is ’n saadjie. Voel vry om Wikipedia te help deur dit uit te brei.


SASOL (oorspronklik Suid-Afrikaanse Steenkool-, Olie- en Gasmaatskappy) is 'n Suid-Afrikaanse maatskappy met belange in mynbou, energie, chemie en sintetiese brandstowwe. SASOL se hoofkwartier is in Sandton, Johannesburg, sy aandele word aan die Johannesburgse en New Yorkse Effektebeurs genoteer. SASOL het 34 000 werknemers in 33 lande dwarsoor die wêreld. Dit is tans die tweede grootste nywerheidsmaatskappy in die land en een van die grootste multinasionale maatskappye wat hulle oorsprong in Suid-Afrika het, met 'n jaarlikse omset van meer as VSA-$ 11 miljard. Die maatskappy het veral bekendheid verwerf as die enigste onderneming ter wêreld wat op 'n winsgewende basis steenkool volgens die Fischer-Tropsch-sintese na petrol en diesel verwerk het. SASOL se Suid-Afrikaanse aanlegte is in Sasolburg en Secunda geleë, maar die maatskappy het ook belange in buitelandse bouprojekte wat tans in Katar (Oryx GTL) en Nigerië (Escravos GTL) aan die gang is. SASOL tree in Suid-Afrika op as borg vir sportspanne en sporttoernooie, asook die lugskouspan Sasol Tigers. Hulle is ook betrokke by natuurbewaring en die redding van bedreigde of skaars spesies, bv. baardaasvoëls en renosters.


Pennsilvanië (Engels: Commonwealth of Pennsylvania) is een van die Middel-Atlantiese deelstate in die ooste van die Verenigde State van Amerika, met 'n bevolking wat in 2019 op 12,8 miljoen beraam is. Dit was in 1787 een van die oorspronklike Dertien Kolonies. Die gebied is gedurende die 17de eeu deur Europeërs verken, en in 1634 is die eerste Europese nedersetting deur Sweedse setlaars gestig. In 1681 is die gebied deur 'n koninklike oktrooi aan die Engelse Kwaker William Penn (1644–1718) toegeken, 'n voorstaander van godsdiensvryheid en politieke liberalisme. Pennsilvanië het 'n belangrike rol in die Amerikaanse Rewolusie en as een van die oorspronklike state van die Unie ook by die onafhanklikwording van die Verenigde State gespeel. Pennsilvanië is ondanks die agteruitgang van sy vroeëre swaar nywerhede nog steeds een van die welvarendste deelstate van die VSA, met landbou, mynbou, nywerhede en hoëtegnologie as sy ekonomiese basis. Die deelstaat is een van die hoofprodusente van staal en steenkool in die VSA. Terwyl Harrisburg as die administratiewe hoofstad dien, is Philadelphia en Pittsburgh belangrike ekonomiese, kulturele en opvoedkundige sentrums. Amptelike webtuiste van Carpenters' Hall.


Elvis Aaron Presley (1935-1977) was 'n Amerikaanse musikant en akteur. Hy is vandag nog 'n kulturele ikoon en staan ook as slegs Elvis bekend. Daar word dikwels na hom verwys as die King of Rock and Roll, of kortweg The King. Elvis Aaron Presley is op 8 Januarie 1935 in 'n nederige tweevertrekhuis in Tupelo, Mississippi gebore as seun van Vernon en Gladys Presley. Sy tweeling was doodgebore en Elvis se ma, Gladys, wat vir 'n groot deel van haar lewe finansieel gesukkel het en wie se ontsnapping van die realiteit gelê het in die glansryke wêreld van rolprentsterre, was versot op haar enigste seun. Elvis ontvang op die ouderdom van elf jaar 'n kitaar van sy ouers, saam met wie hy in 'n Pinkster-gospelgroep gesing het. Hy het sy eerste lied op die ouderdom van agtien in 'n ateljee in Memphis opgeneem. Sy kombinasie van swart blues en wit country het gou gewild geword en in 1956 het die lied Heartbreak Hotel bo-aan die Amerikaanse trefferlyste gestaan. In dieselfde jaar was die eerste vertoning van sy eerste film, Love me tender.


Joost Heystek van der Westhuizen (20 Februarie 1971– 6 Februarie 2017) was 'n Springbokrugbyspeler wat vir die Blou Bulle in die Curriebeker en Bulls in Super 14 gespeel het. Hy het op skrumskakel vir die Blou Bulle uitgedraf en het die Springbokke van 1993 tot 2003 in 89 toetse verteenwoordig. Hy was Suid-Afrika se agt-en-veertigste Springbokkaptein. Van der Westhuizen het in drie rugbywêreldbekers gespeel, in 1995, 1999 en 2003. Hy het in totaal 144 keer vir die Blou Bulle (22 as kaptein) en 26 keer vir die Bulls uitgedraf. Van der Westhuizen is op 20 Februarie 1971 in Pretoria gebore. Hy was een van die drie seuns van Gustav en Mariana van der Westhuizen. Sy ouer broer is Pieter (gebore 18 Oktober 1969) en die jonger een Gustav (5 Mei 1978). Nadat hy sy skoolloopbaan aan die Hoërskool FH Odendaal in sy geboortestad voltooi het waartydens hy in sy standerd 9-jaar as lid van Noord-Transvaal se span aan die Cravenrugbyweek deelgeneem het, het hy vir 'n B.Comm aan die Universiteit van Pretoria ingeskryf, wat hy in 1992 behaal het.


Robert Boyle (25 Januarie 1627 – 31 Desember 1691) was 'n eksperimentele chemikus, filosoof wie se bydrae tot die veld van chemie aansienlik is in terme van sy eksperimentele werk. Verreweg die belangrikste nagevolg van sy studies is 'n chemiese wet wat as Boyle se Wet bekend staan en die optrede van 'n gas wat onder druk verkeer, beskryf. Boyle se Wet stel dit dat, mits die temperatuur dieselfde bly, die druk van 'n ideale gas in 'n omgekeerde verhouding staan tot die volume van die gas. Die vergelyking is dus: PV = c (waar “c” 'n konstante versimboliseer). Dit kan ook aangedui word as P1xV1=P2xV2. Die ideale-gas-vergelyking (een van die fundamentele hoekstene in die studie van die eienskappe van gasse) word afgelei van Boyle se Wet (tesame met Charles se Wet en Avogadro se Hipotese). Boyle het met die fisikus Robert Hooke meegewerk om die voorganger van die moderne lugpomp te ontwerp. Deur met lug te eksperimenteer, het Boyle onopsetlik die grondslag gelê vir die moderne verstandhouding van materie.


Charles James Darter is in 1870 in Kaapstad gebore en het tydens die Tweede Vryheidsoorlog as 'n koloniale vrywilliger by die Engelse magte aangesluit waarna hy tot die rang van luitenant gevorder het in die "Namaqualand Border Scouts". Op 18 Maart 1902 was hy met 'n verkenningstog vanaf sy basis in Garies te perd op pad in die rigting van Kamieskroon toe hy deur 'n Boere-skerpskutter in Brandewynkopkloof suid van Kamieskroon doodgeskiet is. Hy is op die plek waar hy geskiet is begrawe en 'n gewilde storie oor die gebeure wou dit hê dat die gebied rondom die graf aan Brittanje sou behoort en die kleinste stukkie Britse grondgebied in die wêreld is. Die betrokke stukkie grond waarop die graf vandag te sien is, is egter op 3 November 1906 deur die Suid-Afrikaanse regering van die destydse eienaar onteien en behoort dus aan die staat. Dit was destyds ongeveer 128 vierkante meter groot en kan dus moontlik die kleinste stukkie Suid-Afrikaanse grond met sy eie titelakte wees. Die hoef van die perd waarop luitenant Darter gery het en wat saam met hom doodgeskiet is, is vandag op uitstalling in die bekende Springbok Kafee op Springbok.


Inus Bester is op 5 Desember 2000 tot die munisipale raad van Saldanhabaai verkies as verteenwoordiger van 'n plaaslike belastingbetalers-organisasie, SAFPA (SA Political Alliance). Vanuit die staanspoor was hy baie effektief deur die aanspreek en oplos van probleme en die aanspreek van kontroversiële sake wat vir die publiek belangrik was. Dit het sy gewildheid onder die publiek dramaties laat toeneem, en in 2002 nader die DA hom en onafhanklike raadslid Richard Majola om met die DA 'n samewerkingsooreenkoms te sluit. Die gevolg was dat die ANC uit die kussings gelig is met Bester as burgemeester, Majola as onderburgemeester en Jan Cillié van die DA as speaker. (Majola het in 2007 by die DA aangesluit en is tans die Speaker van die DA-beheerde provinsiale regering in die Wes-Kaap). Die ANC het egter later weer beheer geneem toe twee DA-raadslede, byname Phillip Duiker en Morgan Moodaley, tydens die oorlooptydperk die DA verlaat het. In 2006 is Bester wéér tot die raad herkies met sy steun wat verdriedubbel het.


Homonieme is woorde wat dieselfde spelling het en ook dieselfde klink, maar waarvan die betekenisse verskil. Die verskil in betekenis kan net afgelei word as daar na die konteks waarin dit gebruik word, gekyk word. Homograaf, woorde wat dieselfde spelling het, maar nie dieselfde betekenis, klankvorm of oorsprong het nie. Homofoon, woorde wat eenders klink, maar die betekenis en spelling verskil. Sinoniem, woorde wat dieselfde betekenis het. Antoniem, woorde wat die teenoorgestelde betekenis het. Wikiwoordeboek het 'n inskrywing vir homoniem.


Die Bokrivier is 'n rivier aan die Kaapse Weskus wat in die heuwels by Vredenburg ontspring. Van daar loop dit weswaarts om die Vredenburgse heuwels en dan suidwaarts tot waar dit in die Blouwaterbaai-oord naby Saldanha uitmond. Die riviertjie is gewoonlik by sy monding skaars 'n meter breed, maar het op 7 Junie 2007 so geweldig afgekom dat dit 'n geskiedkundige klipbruggie in die oord weggespoel en 'n diep monding op die strand uitgekalwe het. Bokrivier is ook die naam van 'n plaas tussen Touwsrivier en Ceres in die Wes-Kaap. Van 1860 tot 1990 was die plaas in die besit van die Hugo-familie. Vandag is dit deel van die groter bewaararea rondom die Aquila Lodge. Hierdie Suid-Afrika-verwante artikel is slegs 'n saadjie. U kan ons wikipedia help deur dit uit te brei.


Die hede is die tyd wat direk ondervind en ervaar word en nie 'n herinnering of 'n spekulasie is nie. Die hede word normaalweg as 'n punt in ruimtetyd beskou en daar word gereeld daarna as "nou" verwys, alhoewel dit ook as 'n tydsduur beskou kan word. Wanneer tyd in plekke wat ver van mekaar verwyderd is vergelyk word, word die opvatting of begrip van "die hede" onduidelik. Daar word aanvaar dat sterre "nou" die posisies beklee waarin ons hulle waarneem, maar alhoewel lig teen 'n benaderde spoed van 299 792 458 m·s-1 reis, neem dié sterre se lig 'n aantal jare om die aarde te bereik. (Die ster naaste aan ons sonnestelsel is Proxima Centauri, wat 4,22 ligjare ver is.) Wanner die term "Before Present" ("Vóór Hede") gebruik word, byvoorbeeld tydens koolstofdateringsprosesse, verwys "hede" na die jaar 1950 n.C. Die moderne fisika het nog nie daarin geslaag om te verduidelik hoe die term "nou" begryp kan word nie.


Huurkoop of 'n afbetalingstransaksie is 'n kredietverkoping van roerende goed ingevolge waarvan die koopprys in paaiemente betaal word en die koper eers die eienaar word wanneer die prys ten volle betaal is. Die Minister van Finansies skryf die bedrag van die aanvanklike betaling voor. Hierdie aanvanklike betaling moet op die datum van die kredietooreenkoms betaal word. 'n Kredietooreenkoms is nie geldig totdat die aanvanklike betaling gemaak is nie. As dit nie gebeur nie, is die ooreenkoms nietig. Die aanvanklike betaling kan in die vorm van geld of goedere wees. As die koper byvoorbeeld 'n ou motor vir 'n nuwe motor wil inruil, kan die waarde van die ou motor deel van die deposito op die nuwe motor wees. Dinamiese Bedryfstudies deur Esterhuyse · Horn · Liebenberg, Kagiso, 2005 Hierdie artikel is ’n saadjie. Voel vry om Wikipedia te help deur dit uit te brei.


Sportfreunde Lotte is 'n sportklub uit Lotte in die deelstaat Noord-Rynland-Wesfale in Duitsland, veral bekend vir sy sokkerafdeling. Behalwe sokker, het die klub onder andere afdelings vir handbal, klootskiet, voetslaan, gimnastiek en swem. Die klub is in 1929 gestig as die gimnastiekklub Turnverein Lotte. Na die Tweede Wêreldoorlog is die klub ontbind deur die Geallieerdes, maar dis op 9 Februarie 1946 herstig as VfL Sportfreunde Lotte. Die klub het in 2004 tot die Oberliga Wesfale gepromoveer, die klub se beste prestasie tot dusver. Lotte speel sy tuiswedstryde in die SolarTechnics-Arena, wat tussen 2006 en April 2007 opgegradeer is. Voorheen was die stadion se tradisionele naam die Lotter Kreuz. Amptelike klubwerf


Moon Geun-young (Koreaans: 문근영; * 6 Mei 1987 in Gwangju, Suid-Korea) is 'n Koreaanse aktrise. 1999 길 위에서 (On the Way) 2002 연애소설 (Lovers' Concerto) (as Ji-hwan's sister) 2003 장화·홍련 (A Tale of Two Sisters) (as Bae Su-yeon) 2004 어린 신부 (My Little Bride) (as Suh Boeun) 2005 댄서의 순정 (Innocent Steps) (as Jang Chae-ryn) 2006 사랑따윈 필요 없어 (Love Me Not) (as Ryu Min) Wikimedia Commons het meer media in die kategorie Moon Geun-young. (en) Super Moon Geun Young Fansite Hierdie artikel is ’n saadjie. Voel vry om Wikipedia te help deur dit uit te brei.


Union Solingen is 'n Duitse sokkerklub uit Solingen in die deelstaat Noord-Rynland-Wesfale. Die oorspronklike klub het in 1897 ontstaan deur die samesmelting van Ohligs FC 06, VfR Ohligs, Walder Ballspielverein en BV Adler Ohligs. Na die Tweede Wêreldoorlog is die klub in 1949 herstig as SC Union Ohligs In 1973 het die klub met VfL Wald Ohligs 1897 saamgesmelt en Ohligs SC Solingen geword, maar die volgende seisoen is sy naam verander na SG Union Solingen. Die klub het hierna 14 seisoene in die 2. Bundesliga deurgebring, maar na die relegasie in 1989 het die klub bankrot gespeel. In 1990 is die huidige klub gestig as opvolger. Amptelike klubblad Abseits Guide to German Soccer


President is 'n titel van 'n leier van een of ander organisasie, soos 'n land of maatskappy. Die term se Latynse oorsprong beteken letterlik "voorsitter", maar die woord dui deesdae gewoonlik op 'n beampte met uitvoerende bevoegdhede. Presidentskap in 'n land dui gereeld op 'n demokraties verkose leier in 'n republiek wat die rol van regeringsleier en staatshoof vervul, maar daar is wel uitsonderings. In Israel en Duitsland, byvoorbeeld, is die presidente nie so magtig nie, en word hulle deur die parlement gekies en vervul hoofsaaklik 'n seremoniële rol. Soms gebruik diktators ook die titel vir hulself, soms met die titel "Lewenslange President". In die presidensiële stelsel van regering geld die algemene geval waar die president die rol van regeringsleier en staatshoof vervul. In Suid-Afrika staan die regeringsleier en staatshoof sedert 1994 bekend as 'n president. Voorheen (1961–1994) was die amp bekend as die staatspresident. Die VSA en meeste lande in Latyns-Amerika volg ook hierdie stelsel. Ander state het 'n parlementêre stelsel van regering waar die president slegs die staatshoof is en die Eerste Minister die hoof van die regering is.


Hierdie artikel handel oor die Duitse stad. Vir ander gebruike, sien Hamburg (dubbelsinnig). Hamburg (Duits: [ˈhambʊʁk] luister (hulp·inligting), plaaslik ook [ˈhambʊɪ̯ç'] luister (hulp·inligting)Nederduits: Hamborg [ˈhaˑmbɔːχ], Nedersaksies: Hambörg) is die naasgrootste stad in Duitsland na Berlyn. Sy hawe is op een na die grootste in Europa en die negende grootste ter wêreld. Hamburg is die sesde grootste stad in die Europese Unie asook die grootste stedelike nedersetting wat nie as hoofstad van 'n lidstaat fungeer nie. Dit is een van die welvarendste stede in Duitsland en toon die vinnigste bevolkingsgroei van alle Duitse metropole. Die amptelike naam van die stad, Freie und Hansestadt Hamburg (Nederduits: Friee un Hansestadt Hamborg, Afrikaans: "Vrye en Hansestad Hamburg"), verwys na sy lidmaatskap in die middeleeuse Hanseatiese Bond van stede en sy besondere status as stadstaat en een van Duitsland se sestien deelstate (Bundesländer). Sedert 1982 tree Hamburg op as setel van die Internasionale Seegeregshof, die belangrikste instelling van die Verenigde Nasies in Duitsland.


Komnina (Grieks: Κομνηνά) is 'n dorp in Wes-Masedonië, in Griekeland. Dit het 690 inwoners in 2011 gehad en lê tussen die streke Kozani, Florina en Pella. Dit is die setel van die munisipaliteit van Vermio. Hierdie artikel is ’n saadjie. Voel vry om Wikipedia te help deur dit uit te brei.


'n Wêreldbeker is 'n internasionale byeenkoms van verskeie lande se nasionale spanne wat deelneem om 'n beker of trofee in te palm. Die wenner word vir 'n seker periode as wêreldkampioen gekroon. Die deelnemende lande se nasionale eer is op die spel en alles word uitgehaal om 'n oorwinning te behaal. Die geleenthede lok gewoonlik 'n groot aantal toeskouers en word wêreldwyd gebeeldsend. Wêreldbekertoernooie soos Krieketwêreldbeker, Rugbywêreldbeker en Sokker-Wêreldbeker is van die mees gesiene sportgeleenthede ter wêreld, saam met die Olimpiese Somerspele. Lande soos Engeland (krieket en rugby meer as een keer; sokker in 1966) en Suid-Afrika (rugby in 1995, krieket in 2003 en sokker in 2010) is in die sin uniek, aangesien hulle al drie groot wêreldbekertoernooie al gehuisves het, en Engeland is tot dusver die enigste land wat daarin geslaag het om al drie te wen (sokker in 1966, rugby in 2003 en krieket in 2019). Die Internasionale Krieketraad se krieketwêreldbekertoernooi is 'n internasionale krieketkompetisie wat elke vier jaar gehou word om die krieketwêreldkampioen te bepaal. Die huidige wêreldkampioen is Engeland wat die Krieketwêreldbeker 2019 gewen het.


Die Rilaklooster (Bulgaars: Рилски манастир, Rilski manastir) is die grootste en bekendste Ortodokse klooster in Bulgarye, wat ook as 'n nasionale heiligdom beskou word. Die klooster lê 1 147 meter bo seevlak in die noord-westelike Rilaberge, 117 kilometer suid van die hoofstad Sofia, in die Rilariviervallei. Volgens oorlewering is die klooster in die 10de eeu deur die monnik Ivan Rilski as 'n kluis gestig. Die klooster was tydens die 13de en 14de eeu 'n belangrike kulturele sentrum van Bulgarye en het in die 19de eeu in die middelpunt van Bulgarye se nasionale hernuwingsbeweging gestaan. Die Chreljo-toring uit die 14de eeu is die oudste gebou van die klooster, wat in die jare 1834 tot 1837 ná 'n brand heropgebou is. Die kompleks is in 1983 deur UNESCO tot wêrelderfenis verklaar en is vandag een van die belangrikste besienswaardighede in Bulgarye. Die klooster is deur die monnik Ivan Rilski (die heilige Jan van Rila) in die 10de eeu as 'n beskeie kluis in die afgeleë Rilabergreeks gestig. In die 13de en 14de eeu het die klooster tot 'n godsdienstige en kulturele sentrum in Bulgarye ontwikkel.


In rekenaarwetenskap is Levenshteinoutomate 'n familie eindigetoestandoutomata wat die versameling V van alle woorde in 'n formele taal waarvoor die Levenshteinafstand tot 'n arbitrêre woord W nie 'n bepaalde konstante oorskry nie, kan herken. 'n Levenshteinoutomaat vir W kan in lineêre tyd eweredig aan die lengte van W gekonstrueer word, en kan V in baie minder tyd identifiseer as wat nodig sou wees as die Levenshteinafstand na W vir elke woord in die taal bereken sou word ('n probleem met kwadratiese tydkompleksiteit). Klaus U. Schulz, Stoyan Mihov, Fast String Correction with Levenshtein-Automata. International Journal of Document Analysis and Recognition, 5(1):67--85, 2002. Hierdie artikel is ’n saadjie. Voel vry om Wikipedia te help deur dit uit te brei.


Guinee-Bissau (Portugees: Guiné-Bissau, [ɡiˈnɛ biˈsau]), amptelik die Republiek Guinee-Bissau (República da Guiné-Bissau, [ʁeˈpublikɐ dɐ ɡiˈnɛ biˈsaw]), is 'n land in Wes-Afrika en een van die kleinste nasies op die vasteland van Afrika. Dit word deur Senegal begrens in die noorde, en Guinee in die suide en ooste, met die Atlantiese Oseaan in die weste. Die land was voorheen bekend as die Portugese kolonie, Portugees-Guinee, maar die naam van die hoofstad Bissau is tot die amptelike naam toegevoeg om verwarring daarmee en met die Republiek Guinee te verhoed. Guinee-Bissau was vroeër die Koninkryk Gabù, deel van die Maliryk; dele van die koninkryk het bly voortbestaan tot die 18de eeu. Die riviere en kus van die gebied was egter van die eerste plekke wat deur die Portugese, wat die slawehandel in die 17de eeu begin het, gekoloniseer is. Die binneland is nie verken tot die 19de eeu nie. 'n Rebellie wat in 1956 deur die Partido Africano para a Independência da Guiné e Cabo Verde (PAIGC) (Afrika Party vir die Onafhanklikheid van Guinee en Kaap Verde) begin is, konsolideer sy houvas op die land teen 1973.


Nicolaas Pieter Johannes ("Niklaas" of "Siener") Janse van Rensburg (30 Augustus 1864 - 11 Maart 1926) was ’n Boer in die Zuid-Afrikaansche Republiek - ook bekend as Transvaal - en later ’n burger van Suid-Afrika wat deur sy volksgenote as ’n profeet van die Boere beskou is. Gevolglik het hy bekend gestaan as Siener van Rensburg. Sy akkurate voorspellings van toekomstige gebeure het bestaan uit patriotiese en godsdienstige beelde. Gedurende die Tweede Vryheidsoorlog het hy ’n goeie reputasie onder die Boere opgebou en ’n getroue kameraad en adviseur van genl. De la Rey en pres. M.T. Steyn geword. Hoewel hy kon lees, het hy in geen ander boek buiten die Bybel belang gestel nie. Nogtans het bekendes soos die generaals Koos de la Rey en Christiaan de Wet hom dikwels geraadpleeg. Daar is aangeteken dat hy sy eerste visioen gehad het toe hy 7 jaar oud was en daarna meer as 700 sulke bonatuurlike waarnemings tot en met sy dood. Hy het die meeste van sy visioene self verklaar. Van Rensburg is gebore op die plaas Palmietfontein in die distrik Potchefstroom as die seun van Willem Jacobus en Anna Catharina Janse van Rensburg.


Aardgas het die afgelope twee dekades al hoe belangriker geword, veral vir die lande van Wes-Europa, waar aardolie net op enkele plekke in die Noordsee gevind is, maar aardgas heelwat algemener en in groter hoeveelhede voorkom. Vir Suid-Afrika het aardgas in die tagtigerjare ook nuwe betekenis gekry. In hul soektog na aardolie het Soekor reeds 'n aantal redelik belowende aardgas bronne raak geboor en moontlik sal dit binne die volgende dekade ook vir Suid-Afrika van ekonomiese belang kan word. Aardgas omskryf die verskillende mengsels brandgasse wat in ondergrondse gesteentes vasgekeer is. Daar bestaan geen sekerheid oor die manier waarop aardgas ontstaan het nie. Dit word dikwels saam met olie aangetref. Dit het dieselfde samestelling as die myngas in steenkoolmyne. Die opsporing van aardgas en die boorwerk geskied op presies dieselfde manier as vir aardolie. Daarby vind ons dieselfde koolwaterstowwe in aardgas as in die geval van aardolie. Soms bevat dit aansienlike hoeveelhede onskadelike stikstofgas, maar wat wel skadelik en giftig is, is die swaelwaterstof wat soms gevind word en by verbranding swaeldioksied vrystel. Aardgas is hoofsaaklik saamgestel uit skoonbrandende metaan wat nie giftig is nie.


'n Sigaret (afkomstig van die Franse woord cigarette, wat klein sigaar beteken) is 'n produk waarmee tabak wat in 'n dun papier toegerol is, gerook word. Die meeste sigarette bevat 'n "gerekonstitueerde tabak" -produk, bekend as "laken", wat bestaan uit herwinde tabakstingels, stukkies en versamelstof, waaraan gom, chemikalieë en vullers gevoeg word; die produk word dan met nikotien gespuit wat uit die tabakstukkies onttrek is en in krulle gevorm is. Onlangs het verskeie lande se belastingbeleid jeens tabakprodukte meegebring dat die stam van die tabakplant nou ook in die sigarette ingewerk word, pleks van om dit nie te gebruik nie. Die stam word eers platgeslaan en dan gesny sodat dit soos die blaar lyk en dan word dit by die gesnyde blare gevoeg. Die sigaret is in die 18de eeu benoem: boemelaars in Seville, Spanje het die señoritos (ryk jong mans) se sigare opgetel, die tabak wat oorgebly het in papier gerol en dit gerook. Die een kant word met 'n vlammetjie aangesteek en dan gerook. Tabak is 'n wettige dwelmmiddel in die meeste lande.


Latam Airlines Brasil is die grootste Brasiliaanse lugredery wat met sy vloot van 104 vliegtuie na 46 bestemmings in Brasilië, Amerika en Europa vlieg. TAM Linhas Aéreas is in 1961 gestig en het sy hoofkwartier in São Paulo, met die twee plaaslike internasionale lughawens Guarulhos en Congonhas as sy basis. TAM Linhas Aéreas is in 1961 onder die naam Táxi Aéreo Marília gestig en het destyds met sy enkel-enjin Cessna-vliegtuie passasiers en lugvrag op nasionale roetes tussen São Paulo, Mato Grosso en ander Brasiliaanse stede vervoer. Die lugredery se geskiedenis is nou verbind met die biografie van kaptein Rolim Adolfo Amaro wat sedert 1963 as vlieënier by TAM werksaam was. Hy het al vroeg die bestuur van die maatskappy oorgeneem wat – met kort onderbrekings – tot by sy afsterwe in 1999 onder sy leiding gestaan het. In 1971 was die totale aantal passasiers net 3 000. Die lugredery se naam is in 1976 gewysig tot TAM Transportes Aéreos Regionais, en Rolim het as hoofdeelaanhouer 67 persent van die aandele oorgeneem. In die tagtigerjare het die aantal passasiers sterk toegeneem, onder meer danksy die daarstelling van nuwe vliegroetes na lughawens binne die stadsgebied van Brasiliaanse metropole en TAM se sakebeleid wat klante-tevredeheid as sy belangrikste doelwit ingesluit het.


Anthe (Grieks: Άνθη; ook Saturn XLIX), oorspronklike voorlopige naam S/2007 S4, is die 60ste natuurlike satelliet van Saturnus. Die maan se ontdekking is op 19 Julie 2007 bekend gemaak, nadat die Cassini-Huygens-tuig op 30 Mei 2007 'n reeks beelde daarvan geneem het. Die maan het 'n berekende wydte van ongeveer 2km en 'n wentelbaan wat lê tussen dié van die mane Methone en Pallene. Die nabyheid van hierdie maan aan Methone en Pallene kan beteken dat dié mane deel van 'n familie van mane vorm. Die nuwe maan se wentelbaan resoneer met die wentelbaan van Mimas, een van Saturnus se ander mane. Soos baie van Saturnus se ander mane, word daar gespekuleer dat hierdie maan ook uit rots en ys bestaan. CICLOPS Team. IAUC 8857. Saturn turns 60. Geargiveer 4 April 2012 op Wayback Machine by die Cassini-Huygens webwerf Geargiveer 26 April 2007 op Wayback Machine van NASA. Laaste besoek op 20 Julie 2007. Saturn's sixtieth moon discovered. by die BBC se nuuswerf. Laaste besoek op 20 Julie 2007. "Cassini Imaging Science Team". Cassini Imaging Central Laboratory for OPerationS. Besoek op 2012-01-01.


David Alan Lewis (gebore 1 Junie 1964 in Cork, Ierland) is 'n voormalige Ierse krieketspeler en huidige rugbyskeidsregter. Hy is tydens die Rugbywêreldbeker 2003 en die Rugbywêreldbeker 2007 as 'n rugbyskeidsregter ingespan. Sy vader Ian het ook vir Ierland krieket gespeel. Lewis het as regterhandse kolwer en regterhandse snelbouler tussen 1984 en 1997 121 keer vir die Ierse krieketspan gespeel, insluitend agt eersteklas wedstryde teen Skotland en 23 A-Lys wedstryde. Hy het 35 keer as kaptein van die Ierse span opgetree. Lewis is een van slegs ses spelers wat meer as 100 keer vir Ierland gespeel is en slegs Peter Gillespie en Kyle McCallan het meer kere vir Ierland gespeel. Lewis het sy debuut vir Ierland in Junie 1984 gemaak in 'n wedstryd teen Wes-Indië. Sy loopbaan het op 'n lae noot begin toe hy vir geen lopies uitgehaal is. Sy laaste wedstryd was teen die Graaf van Arundel se elftal op 20 Augustus 1997. In alle wedstryde vir Ierland het Lewis altesaam 3579 lopies aangeteken teen 'n kolfgemiddeld van 28,63 met sy beste vertoning 136 teen Wallis in Julie 1990, een van vier honderdtalle wat hy vir Ierland aangeteken het.


Jacobus Petrus "Os" du Randt (gebore 8 September 1972), is 'n voormalige Suid-Afrikaanse rugbyspeler wat loskopstut vir die Springbokke, Sentrale Cheetahs (Super 14), en die Vrystaat Cheetahs (Curriebeker) gespeel het. Hy het teen sy aftrede die meeste wedstryde vir die Springbokke gespeel, 'n rekord wat later deur John Matts, Victor Matfield en Tendai Mtawarira oortref is. Du Randt het vir die Cats in die Super 12 gespeel, maar het na die nuwe Sentrale Cheetahs Super 14 span oorgeskuif nadat die Vrystaat Cheetahs van die Catsspan afgeskei is. Hy was een van die min oorblywende internasionale-vlak spelers van die amateurera wat destyds aanhou speel het. Du Randt is in die Oos-Kaapse dorpie Elliot gebore. Hy het sy bynaam aan sy gespierde liggaamsbou te danke. Hy het in 1994 die eerste keer vir die Springbokke uitgedraf en gespeel teen die Argentynse nasionale rugbyspan in die Rugbywêreldbeker 1995 wat Suid-Afrika gewen het. Du Randt was in die jare daarna steeds 'n sleutelspeler in die Bokspan en is selfs deur die Rugby World-tydskrif aangewys as die tweede beste loskop van alle tye.


Real Madrid (volle naam: Real Madrid Club de Fútbol) is 'n Spaanse Sokkerklub in die stad Madrid. Real Madrid is op 6 Maart 1902 gestig as Sociedad Madrid FC. Die klub se byname is Los Blancos en Los Merengues. Dit is die suksesvolste klub in Spanje en is deur FIFA as die beste sokkerklub van die 20ste eeu aangewys. Real Madrid turns 106 (1991-2008) Real Madrid se webtuiste Hierdie artikel is ’n saadjie. Voel vry om Wikipedia te help deur dit uit te brei.


Die Volksraad van Natalia was die belangrikste regeringsorgaan van die Natalia Republiek wat in terme van die Grondwet van Natalia uit 24 verkose mans bestaan het. Die Volksraad het wetgewende, regssprekende en uitvoerende mag gehad. Die Volksraad is in 1838 in Pietermaritzburg gestig. Die Volksraad het die eerste Maandag van elke kwartaal gesit. In 1839 het die Zoeloe koning Mpande, 'n halfbroer Shaka, sy seun Cetshwayo aan die Volksraad in Pietermaritzburg voorgestel. Na 'n vergadering op 16 Oktober 1840 het Potgieter redelik teensinnig ingestem om 'n vorm van federasie tussen Potchefstroom-Winburg op die hoëveld en die nuwe Voortrekker Republiek in Natal te vorm. In ruil daarvoor is hy as Kommandant en leier van Potchefstroom aangestel. Op 16 Januarie 1841 besluit die Natalse Volksraad dat 12 Volksraadslede van die Agter-Drakensberg 'n Adjunk-Raad te Potchefstroom sal vorm om plaaslike sake te hanteer. Op 2 Augustus 1841 besluit die Natalse Volksraad om 'n segregasie beleid in te voer waarvolgens duisende swart mense na die gebied tussen die Umtamvuna en die Umzimvubu verskuif sou word. Die besluit word egter nooit uitgevoer nie. Die gevolge van die besluit verontrus egter wel die Britse owerheid in die Kaap.


Simmachus was die 51ste pous van die Rooms-Katolieke Kerk. Pous Simmachus is op Sardinië gebore die seun van Fortunatus, omtrent in 450. Op 22 November 498 volg hy Pous Anastasius II op, maar die Bisantynse kerk verkies Teenpous Laurentius. Laurentius is gesteun deur Anastasius I en Simmachus deur die Gotiese koning Theodorik die Grote. Hy regeer tot sy dood op 19 Julie 514 en word begrawe in die Sint Pieterskerk. Hy word opgevolg deur Pous Hormisdas. Die naam ‘Simmachus’ beteken 'bondgenoot' in ou Grieks. In 501 word Simmachus deur senator Festus beskuldig van onder andere buite-egtelike seks. 'n Sinode wat deur Theodorik bymekaar gebring is op 23 Oktober 502, ontneem Simmachus van al sy funksies, maar bepaal dat die pous nie veroordeel kan word nie. Dit lei tot kerkskeuring en Theodorik installeer Teenpous Laurentius in die Lateraanse paleis. Die skeuring duur vier jaar, totdat Theodorik sy steun aan Laurentius onttrek omdat Laurentius te veel pro-Bisantyns opgetree het. Tydens sy pontifikaat steun Simmachus die Afrikaanse biskoppe in hulle stryd teen die Ariaanse Vandale. Ook die Noord-Italiaanse provinsies word deur hom beskerm teen aanvalle van barbare uit die noorde.


'n Konsepwaaier is een van die tegnieke in laterale denke soos deur Edward de Bono bedink. Die tegniek behels die neerskryf van die uitdaging of probleem wat opgelos moet word in 'n sirkel of spilpunt en die neerskryf van moontlike konsepte wat kan help om die probleem op te los op radiale lyne wat vanaf die spilpunt af geteken word soos die lemme van 'n waaier. Die idee is om 'n mens te dwing om meer as een konsep in oorweging te bring tot die oplos van 'n probleem. Artikel wat in besonderhede verduidelik hoe om die tegniek te gebruik. Hierdie artikel is ’n saadjie. Voel vry om Wikipedia te help deur dit uit te brei.


Pous Felix kan verwys na 'n aantal pouse en/of teenpouse van die Rooms-Katolieke Kerk nl: Pous Felix I (269 – 274). Pous Felix II (352 – 366). Eintlik 'n teenpous. Pous Felix III (483 – 492). Pous Felix IV (526 – 530). Pous Felix V (1439 - 1449). Eintlik 'n teenpous.


Pous Agapetus kan verwys na een van twee pouse van die Rooms-Katolieke Kerk nl: Pous Agapetus I (535 – 536). Pous Agapetus II (942 – 955).


SSV Markranstädt is 'n sportklub uit Markranstädt in die deelstaat Sakse in Duitsland, veral bekend vir sy sokkerafdeling. Behalwe sokker, het die klub ook (onder meer) afdelings vir pluimbal, judo, vlugbal, gimnastiek en tafeltennis. Die klub se eerste voorganger was Fussball-Club Markranstädt 1912, wat op 31 Januarie 1912 gestig is. Die klub se naam is kort daarna verander na F.C. Sportfreunde Markranstädt 1912. Teen 1914 het die gimnastiekklub Allgemeiner Turnverein Markranstädt ook 'n sokkerafdeling gehad. In 1920 is nog twee Markranstädtse klubs gestig, naamlik Rot-Sport Markranstädt en Freie Turner Arbeitersport, maar beide hierdie klubs is in 1933 deur die Nazi’s verbied. Na die Tweede Wêreldoorlog is die twee oorblywende klubs deur die Geallieerdes ontbind, maar in 1947 is een klub as opvolger vir al die voorgangers op die been gebring: ZSG Markranstädt. Hierdie klub het in tipies Oos-Duitse styl onder die naamsveranderinge deurgeloop (kyk hieronder). Met die hereniging van Duitsland in 1990 is die klub herstig met die huidige naam. Die klub het in 2007 'n groot prestasie behaal deur die Landesliga Sakse te wen en na die Oberliga Noordoos-Suid te promoveer.


Krai (Russies: край) is ’n term wat verwys na nege van Rusland se administratiewe of deelgebiede. Dit word op verskeie maniere vertaal: as distrik, provinsie of streek. In Rusland was krais geskiedkundig groot gebiede wat aan die buitekant van die land geleë was. Tans dui krai egter op die status en outonomiteit van ’n gebied. Krais word administratief verdeel in distrikte (rajons). Die volgende krais word in Rusland aangetref: Altai Kamtsjatka Chabarofsk Krasnodar Krasnojarsk Perm Primorski Stawropol Zabaikalski Transbaikal (vanaf 1 Maart 2008) Etimologie van die woord (in Russies)


Sakoku (鎖国, Sakoku?) (letterlik "land in kettings" of "geslote land") was die buitelandse beleid van Japan waarvolgens geen buitelander of Japanner die land kon binnekom of verlaat nie, 'n oortreding wat met die doodstraf gestraf kon word. Die beleid is deur die Tokugawa sjogoenaat in plek gestel deur 'n aantal edikte en die beleid vanaf 1633–1639 en het in plek gebly tot 1853 met die aankoms van Kommandeur Matthew C. Perry en die oopstelling van Japan. Dit was steeds teen die wet om Japan te verlaat tot die Meiji-Restorasie in 1868. Die term Sakoku is afkomstig van die werk Sakoku-ron (鎖国論) wat deur Shitsuki Tadao (志筑 忠雄) gepubliseer is in 1801. Shitsuki het die woord uitgevind terwyl hy besig was om die werke van die 17de eeuse Duitse reisiger Engelbert Kaempfer oor Japan te vertaal. Die term wat tydens die tydperk mees algemeen vir die beleid gebruik is was kaikin (海禁), of "maritiemebeperkings." Japan was nie geheel en al geïsoleer onder die sakoku-beleid nie, maar was 'n stelsel met regulasies wat streng beperkings op handel en buitelandse betrekkinge deur die sjogoenaat en sekere feodale domeine (hans) toegepas het.


FSV Optik Rathenow is 'n sokkerklub uit Rathenow in die deelstaat Brandenburg in Duitsland. Die klub het in 1906 ontstaan as 'n samesmelting tussen Spartakus Rathenow en Preußen Rathenow met die naam Spielvereinigung Rathenow 06. In die 1930’s is daar met die gimnastiekklub TV Vater Jahn saamgesmelt as VfL Rathenow en in 1939 is daar gepromoveer na die tweede vlak van die Duitse sokkerstruktuur. Na die Tweede Wêreldoorlog het die klub bekend gestaan as Verkehr Rathenow, maar is in 1950 herdoop na BSG Mechanik Rathenow. Drie jaar later is die klub weer herdoop, hierdie slag na BSG Motor Rathenow. Die klub se beste jare in die DDR was tussen 1959 en 1963, toe daar in die DDR-Liga op die tweede vlak meegeding is. Na die eenwording van Duitsland in 1990 is die klub se naam verander na SV Optik Rathenow, maar die klub het finansieel en spelersgewys baie swaar begin trek as gevolg van die ekonomiese krisis waarin die Rathenow Optiese Werke, die ekonomiese hart van die stad, beland het. Dit het gelei tot die onafhanklikwording van die sokkerafdeling as FSV Optik Rathenow op 21 Februarie 1991.


Die Verenigde Nasies se Stockholm-konferensie in 1972 oor die menslike omgewing het vir die eerste keer van die omgewing 'n internasionale kwessie gemaak. Die volgende groot deurbraak was die eerste Wêreldberaad vir Volhoubare Ontwikkeling wat in 1992 in Rio de Janeiro gehou is (die sogenaamde Aardeberaad). By dié byeenkoms het wêreldleiers en rolspelers uit die meeste wêreldlande ooreengekom op 'n strategie of globale aksieplan vir volhoubare ontwikkeling, bekend as Agenda 21. Agenda 21 het die volgende aspekte uitgelig as dinge waaraan aandag gegee moes word om volhoubare ontwikkeling te laat slaag: Verminder afval; Verlig armoede; Bewaar die atmosfeer, oseane en biodiversiteit; Bevorder volhoubare landboupraktyke. Daar is ook op 'n aantal konvensies ooreengekom, waaronder die konvensie oor klimaatsverandering en die konvensie oor biodiviersiteit. Vyf jaar ná die Aardberaad is daar by 'n spesiale byeenkoms van die Verenigde Nasies ooreengekom oor verdere optrede om Agenda 21 se planne in werking te stel. In 2002 is 'n opvolgberaad, die Wêreldberaad vir Volhoubare Ontwikkeling, in Suid-Afrika gehou. Om hierdie rede is 2002 ook tot die jaar van volhoubare ontwikkeling in Suid-Afrika verklaar.


Biodiversiteit of biologiese diversiteit is die verskeidenheid van lewensvorme op aarde en die hele spektrum van gene, spesies, ekostelsels en landskappe is daarby inbegrepe. Dit sluit 'n ongelooflike aantal soorte plante, diere en organismes in. Biodiversiteit is egter ook veel meer as dit. Dit omvat ook genetiese wisselwerking tussen spesies, verskeidenheid van spesies en lewensvorme, diversiteit van verwante spesies en interaksie tussen hulle, en ekologiese prosesse. Biodiversiteit is die natuur se manier om onder andere 'n ontsaglike genepoel daar te stel wat kan help om versteurings in ekostelsels te verwerk en te bowe te kom. Dit speel 'n onmisbare rol in die vorming, beskerming en instandhouding van grond, die regulering van die klimaat, asook die instandhouding van ekologiese prosesse en lewensonderhoudende stelsels. Die aarde se suurstof-, voedsel- en watervoorraad, benewens gunstige klimaat, bestuiwing, vrugbaarheid van grond en hersirkulering van afvalprodukte word aldus deur biodiversiteit onderskraag. Dit is danksy biodiversiteit dat voedsel, klerasie, medisyne, skuiling en behuising verkry kan word, en dit is biodiversiteit wat die hoeksteen van toerismebedrywe vorm. Daar is al 1,75 miljoen spesies geklassifiseer, maar kenners vermoed dat daar omtrent 100 miljoen kan wees.


TSG 1881 Sprockhövel is 'n sportklub uit Sprockhövel in die deelstaat Noord-Rynland-Wesfale in Duitsland, veral bekend vir sy sokkerafdeling. Behalwe sokker, het die klub ook nog 17 ander afdelings, onder meer vir prellbal, atletiek, pluimbal, basketbal, gimnastiek, handbal, swem, tafeltennis, tennis en vlugbal. Die klub se oudste voorganger is Turngemeinde Sprockhövel, wat in 1881 gestig is. Die klub se naam is later verander na Turnverein Sprockhövel. In 1938 is daar met Sportverein Sprockhövel saamgesmelt om die huidige klub te vorm. Hierdie klub was in 1907 gestig as Athene Sprockhövel en is in 1909 herdoop tot Sportverein Sprockhövel. Tussen 1922 and 1927 het Sportverein Sprockhövel op die hoogste vlak gespeel in die Wesfaalse topliga waar daar met klubs soos FC Schalke 04, MSV Duisburg en BV Borussia Dortmund meegeding is. TSG se grootste na-oorlogse prestasie was om in 2000 die eerste keer na die Oberliga Wesfale te promoveer. Amptelike klubwerf


Dendermonde (Frans: Termonde) is 'n Belgiese stad in die ooste van die Vlaamse provinsie Oos-Vlaandere en het 'n oppervlakte van 56 km² en 44 257 inwoners (2011). Plekke in die munisipale gebied van Dendermonde is Dendermonde (stad), Grembergen, Baasrode, Sint-Gillis-Dendermonde, Appels, Schoonaarde, Oudegem en Mespelare. Dendermonde grens aan die munisipaliteite Wichelen, Berlare, Zele, Hamme, Buggenhout, Lebbeke en Aalst. Dendermonde vervul 'n aantal ekonomiese en kulturele funksies op regionale vlak. Die stad het 'n hospitaal en enkele skole. Elke Maandag kom besoekers vir hulle weeklikse inkopies na die mark. Die stad beskik oor 'n spoorwegstasie wat verbindings na Asse, Brussel, Buggenhout, Mechelen, Zele, Lokeren en Gent bied. Die eerste spoor vir stoomaangedrewe lokomotiewe was 'n lyn wat Dendermonde met Mechelen verbind het en wat in die 19e eeu in gebruik geneem is. Dendermonde lê suid van die Schelde en oos van die stad Gent. Die Dender-rivier vloei deur die stad. Die stad lê waar die Dender-rivier in die Schelde vloei.


Willem Johannes Ouweneel (gebore 2 Junie 1944 in Zaandam) is 'n Nederlandse bioloog, filosoof en teoloog. Ouweneel word onder die Evangelies-ortodoks-Protestantse bevolking van Nederland as 'n bekende skrywer en spreker beskou. Hy is ook 'n ervare debatvoerder. Hy is afgestudeer as bioloog en het talle kere gepromoveer in biologie, teologie en filosofie. Hy het ook verskeie populêr-wetenskaplike boeke geskryf. Ouweneel is as dosent verbonde aan die Evangelische Hogeschool in Amersfoort. Aan hierdie instituut bied hy wysbegeerte en kultuurgeskiedenis aan. Verder was hy hoogleraar in die wysbegeerte aan Pukke in Suid-Afrika. Hy is tans hoogleraar in dogmatologiese vakke aan die Evangelische Theologische Faculteit in Leuven (België) en doseer dogmatiek aan die Evangelische Theologische Academie in Nederland. Hy kan as 'n ortodokse Christen en skeppingsdenker beskou word, maar aanpassings in sy denke is geïdentifiseer, onder andere in die tydskrif Ellips. Hy is lid van die geloofsgemeenskap van die "Vergadering van Gelowiges" ("Plymouth Brethren"). Willem Ouweneel kan gereeld gehoor en gesien word in programme van die Nederlandse uitsaai-organisasie Evangelische Omroep. Hy lewer al jare lank kommentaar op maatskaplike en kerklike gebeurtenisse op die radioprogram Deze Week op Saterdagaande.


Die THTR-300 was 'n hoë temperatuur kernreaktor in Hamm-Uentrop, in Noordryn-Wesfale, wat helium as koelmiddel gebruik het en elektriese kraglading van 300 MW opgewek het. Hierdie artikel is ’n saadjie. Voel vry om Wikipedia te help deur dit uit te brei.


'n Skandeerder of aftaster word gebruik om tweedimensionale voorwerpe soos foto's, grafieke en teksmateriaal in te skandeer en in 'n digitale formaat om te sit. Dokumente kan in swart en wit, grys en volkleur geskandeer word. Met 'n LGT skandeerder is dit selfs moontlik om driedimensionale voorwerpe in te skandeer, soos bv. 'n bierbeker en ander ornamente. Skandeerders is vroeër met 'n parallel-koppelvlak aan die rekenaar gekoppel en die drukker is dan aan die skandeerder gekoppel. Hierdie metode het voor- en nadele gehad. Handskandeerders was vroeër die goedkoopste beskikbare skandeerder, maar is tans nie meer in gebruik nie, omdat vervaardigingskostes en dus die pryse van meer gevorderde skandeerders skerp gedaal het. Dit moet per hand oor die oppervlak geskuif word - soos 'n muis. Daardeur was dit ook nie eintlik moontlik om 'n hoë kwaliteit resultaat te verkry nie. Indien 'n mens nie parallel ingeskandeer het nie, was die resultaat verwronge en skeef en moes die proses dikwels herhaal word voor 'n geskikte resultaat behaal is. Die meeste skandeerders het ook maar slegs 'n oplossing van 200 dpi - 600 dpi opgelewer.


Prins Georgi Lwof (Russies: князь Георгий Львов) (2 November 1861 – 7 Maart 1925) was ’n Russiese staatsman en ná die era van die tsaars die land se eerste eerste minister, van 23 Maart tot 7 Julie 1917. Prins Lwof is in Dresden, Duitsland, gebore as afstammeling van die grootprinse van Jaroslawl. Sy gesin het kort ná sy geboorte van Duitsland na Popofka in the Aleksin-streek getrek. Hy het sy regsgraad aan die Moskouse Staatsuniversiteit behaal en tot in 1893 in die staatsdiens gewerk. Tydens die Russiese-Japannese Oorlog het hy by die liberale Konstitusionale Demokratiese Party aangesluit en is kort daarna tot die Doema verkies. In 1915 het hy voorsitter van die Al-Russiese Unie van Zemstwo's geword. Ná die Februarie-rewolusie en die abdikasie van tsaar Nikolaas II het hy voorsitter van die Russiese Voorlopige Regering geword. Weens onvoldoende steun het hy in Julie 1917 bedank ten gunste van sy minister van justisie, Aleksander Kerenski. Lwof is gearresteer toe die Bolsjewiste later dié jaar die mag oorgeneem het. Hy het ontsnap en na Parys, Frankryk, gevlug waar hy tot met sy dood gewoon het.


Agnes Alwena (Wena) Naudé (* 31 Desember 1905, dist. Wakkerstroom – †6 September 1978, Pretoria) was ’n Afrikaanse aktrise. Sy was een van die pioniers van die Afrikaanse toneelkuns. Naudé het op Volksrust en Lydenburg skoolgegaan waarna sy in ’n fietswinkel in Pretoria werksaam was. In haar vrye tyd het sy spraaklesse by Stephanie Faure geneem en in 1924 die finale eksamen afgelê. Daarna het sy verdere toneelopleiding van Paul de Groot ontvang by wie se toneelgeselskap sy aangesluit het. In Julie 1925 het hulle ’n toneelreis met ‘Huistoe’ (Heimat van Sudermann) en in Januarie 1926 met ‘Oorskotjie’ (Nicodemi) onderneem. Sy was onder meer lid van die geselskappe van Hendrik Hanekom en André Huguenet wat van dorp tot dorp gereis het met hulle toneelstukke. In 1954 het sy die Erepenning vir Toneelkuns van die Suid-Afrikaanse Akademie vir Wetenskap en Kuns ontvang. Wena was getroud met Willem van Zyl. Hulle het ’n dogter, Nilo, gehad. In 1940 is hulle geskei en in 1943 het sy met Johan Pretorius Pienaar, ’n broer van Sangiro, getrou.


In vino veritas is 'n bekende Latynse frase. Dit beteken Daar is waarheid in wyn. Die frase word dikwels aan Gaius Plinius Secundus die Ouere toegedig, Die frase word soms voltooi met, "In vino veritas, in aqua sanitas", wat beteken, "In wyn is daar waarheid, in water is gesondheid." Die frase dui skynbaar op die omstandighede waar mense alkohol drink hul inhibisies verloor en sê wat hulle regtig dink (d.w.s. die waarheid). Plinius die ouere, wat die frase eerste geuiter het, het dit 'n gesegde genoem. Die oudste bekende bron vir die gesegde is die Griekse digter Alcaeus. Die Romeinse geskiedkundige Tacitus vertel van die Germane wat altyd wyn gedrink het wanneer hul vergader het omdat hulle geglo het dat 'n mens nie iemand doeltreffend om die bos kan lei as 'n mens dronk is nie. Plinius die Ouere, Naturalis historia 14, 141


Die stinkmuishond (Ictonyx striatus) is 'n soogdier en 'n karnivoor wat in die grasvlaktes en oop velde van Suider- en Wes-Afrika voorkom. Die dier se naam is afgelei van die stinkende vloeistof wat dit afskei om vyande mee af te weer. 'n Stinkmuishond se pels is meestal donkerbruin bo en swart onder, maar het prominente wit strepe wat van sy kop tot die punt van sy stert strek. 'n Gemiddelde volwasse stinkmuishond is tussen 50 en 60 cm lank, insluitende 'n 20 cm stert. Die mannetjies weeg gemiddeld 1,4 kg, terwyl die wyfies ongeveer 1 kg weeg. Hulle vreet hoofsaaklik voëls, muise, groot insekte en ander klein reptiele waarop hulle in die nagtelike ure jag. Om potensiële vyande af te skrik, skei hulle 'n stink vloeistof deur hul anale kliere af. Behalwe vir sy onwelriekende geur, kan die stinkmuishond sy vyande ook vermy deur voor te gee asof dit dood is, of deur bome te klim. Stinkmuishonde is alleenlopers, maar sal kontak met ander stinkmuishonde tydens die paarseisoen duld. Die wyfie is vir ses weke dragtig en gee tussen September en Desember geboorte aan een tot drie kleintjies.


Pous Silvester kan verwys na 'n aantal pouse (en 'n teenpous) van die Rooms-Katolieke Kerk nl: Pous Silvester I (314 – 335). Pous Silvester II (999 – 1003). Pous Silvester III (1045). (beide pous en teenpous) Pous Silvester IV (1105 – 1111) ('n Teenpous).


Juventus Football Club is 'n sokkerklub uit Turyn in die deelstaat Piemonte in Italië. Hierdie artikel is ’n saadjie. Voel vry om Wikipedia te help deur dit uit te brei.


Die Olimpiese Somerspele 1992 (Spaans: Juegos Olímpicos de Verano de 1992; Katalaans: Jocs Olímpics d'estiu de 1992), amptelik bekend as die Spele van die XXVste Olimpiade, is tussen 25 Julie en 9 Augustus 1992 in Barcelona, Katalonië, Spanje, aangebied. Die Internasionale Olimpiese Komitee het besluit om die somer en winterspele, wat sedert 1924 in dieselfde jaar gehou is, te skei en in afwisselende ewe jare te plaas vanaf 1994. Die Somerspele van 1992 was dus die laaste keer in dieselfde jaar as die Winterspele gehou. As gevolg van die einde van die Koue Oorlog was hierdie spele die eerste keer sonder boikotte sedert 1972. In werklikheid was die Olimpiese Spele die finale sukses van die voormalige Sowjetunie en die grootste van die "Olimpiese vlag" (Nasies van die voormalige USSR het as 'n verenigde span meegeding en het as wenners geseëvier op die algehele ranglys). Daarbenewens het die Baltiese lande Estland, Letland en Litaue vir die eerste keer sedert die Olimpiese Somerspele 1936 eie spanne gestuur. Duitsland het as gevolg van die Duitse hereniging met 'n verenigde span meegeding.


Cigudosa is 'n munisipaliteit in die provinsie Soria in die Spaanse outonome gebied Kastilië en León. Volgens die 2012-sensus het die munisipaliteit 'n bevolking van 34 inwoners. Hierdie Spanje-verwante artikel is 'n saadjie. U kan help deur dit uit te brei.


Los Rábanos is 'n munisipaliteit in die provinsie Soria in die Spaanse outonome gebied Kastilië en León. Hierdie Spanje-verwante artikel is 'n saadjie. U kan help deur dit uit te brei.


Caltojar is 'n munisipaliteit in die provinsie Soria in die Spaanse outonome gebied Kastilië en León. Hierdie Spanje-verwante artikel is 'n saadjie. U kan help deur dit uit te brei.


Taroda is 'n munisipaliteit in die provinsie Soria in die Spaanse outonome gebied Kastilië en León. Hierdie Spanje-verwante artikel is 'n saadjie. U kan help deur dit uit te brei.


Vilnius (Litaus: ['vilɲus] luister (hulp·inligting), Duits ook Wilna, Russies: Вильнюс of Вильна, Pools: Wilno, Jiddisj: ווילנע Wilne) is die hoofstad van Litaue en die administratiewe gewes Vilnius (Litaus: Vilniaus Apskritis). Vilnius, wat in die suid-ooste van die land aan die monding van die Vilnia-rivier in die Neris en net sowat veertig kilometer van die Wit-Russiese grens af geleë is, is ook die grootste stad van Litaue met 'n bevolking van 540 000. Vilnius het in die 13de eeu rondom 'n ou vesting ontstaan en is deur grootvors Gediminas in 1322/1323 tot die hoofstad van Litaue verklaar. Vilnius het hierdie funksie tot in die jaar 1795 vervul. Die Rooms-Katolieke bisdom Vilnius is in 1387 gestig, en in dieselfde jaar het Vilnius stadstatus volgens die Maagdenburgse Reg gekry. Die stadsmuur is in die vroeë 16de eeu voltooi. In die tydperk tussen 1794 en 1915 het Vilnius onder Russiese heerskappy gestaan en het vervolgens tot in 1939 deel van Pole uitgemaak. In die periodes tussen 1915 en 1918 en tussen 1941 en 1944 is Vilnius deur Duitse troepe beset.


Play media Dodoma is die hoofstad van Tanzanië en die land se derde grootste stad. Die stad het in 2005 'n bevolking van 180 551 gehad en 'n oppervlakte 2 567 km². 20% van die bevolking is Rooms-Katolieke. Die stad het twee universiteite. www.catholic-hierarchy.org Hierdie artikel is ’n saadjie. Voel vry om Wikipedia te help deur dit uit te brei.


São Paulo kan verwys na: 'n Deelstaat van Brasilië, sien São Paulo (deelstaat) en sy gelyknamige hoofstad, sien São Paulo 'n stad in die deelstaat Rio Grande do Norte, sien São Paulo do Potengi


Die Nürburgring is 'n beroemde renbaan in Duitsland, 70 km vanaf Keulen geleë. Die oorspronklike baan was 28,265 km lank maar is opgedeel in die sogenaamde Südschleife en Nordschleife. Die Südschleife het meestal motorfietsrenne gehou terwyl die gevaarlike Nordschleife baie motorrenne gehou het, insluitend Formule Een, Formule 2, Formule 3 en die 24-uuruithouren. Ná die Nordschleife te gevaarlik beskou is vir Formule 1 is 'n nuwe moderne baan van 4,5 km gebou in 1983 en geopen in 1984. Die ou baan is oorspronklik in 1927 gebou. In 1951 het die baan vir die eerste keer sy verskyning op die Formule Eenkalender gemaak maar het begin onveilig raak vir Formule Een in die laat 1960's. Die ren is in 1970 by Hockenheim gehou terwyl verbeterings aan die Nürburgring aangebring is en het tot 1976 op die kalender gebly, toe Niki Lauda 'n baie ernstige ongeluk gehad het wat die Nürburgring te gevaarlik beskou het vir Formule 1. In 1984 het die nuwe moderne baan die Europese Grand Prix aangebied en het die volgende jaar Hockenheim vervang as die gasheer van die Duitse Grand Prix.


Álvaro Alexander Recoba Rivero (* 17 Maart 1976 in Montevideo), noemnaam "El Chino", is 'n Uruguaanse sokkerspeler. Hy speel sedert 2007 in die Italiaanse A Series, maar is tans op leenbasis vanaf Internazionale na Torino oorgeplaas. Hy het 69 keer vir die Uruguaanse nasionale span uitgedraf tydens die 2002 wêreldbeker. Wikimedia Commons het meer media in die kategorie Álvaro Recoba. Hierdie artikel is ’n saadjie. Voel vry om Wikipedia te help deur dit uit te brei.


Sir Edmund Percival Hillary (20 Julie 1919 – 11 Januarie 2008) was 'n Nieu-Seelandse bergklimmer en ontdekkingsreisiger. Op 29 Mei 1953 het Hillary saam met die Sjerpa-bergklimmer Tenzing Norgay die eerste mens geword wat die piek van Berg Everest bereik het. Hulle was deel van die negende Britse ekspedisie na Everest onder leiding van John Hunt. Edmund Hillary is op 20 Julie 1919 in Auckland gebore as die seun van Percival Augustus Hillary en Gertrude Hillary (née Clark). Sy grootouers was in die middel van die 19de eeu setlaars aan die noordelike Wairoa-rivier nadat hulle uit Yorkshire in Engeland geëmigreer het. Hillary het by die Auckland Grammar School skoolgegaan; sy busrit skool toe en terug was saam meer as vier uur en hy het dié tyd gebruik om te lees. Aangaande hy groter geword het was hy steeds kleiner as sy klasmaats en baie skaam; gevolglik het hy sy toevlug tot boeke geneem en gedroom van 'n lewe wat met avontuur gevul is. Op die ouderdom van 16 het hy begin belangstel in bergklim ná 'n skooluitstappie na Berg Ruapehu.


Die Slag van Cuito Cuanavale was een van die mees betekenisvolle gebeurtenisse van die Angolese Burgeroorlog (1975 tot 2002) asook die Suid-Afrikaanse Grensoorlog. Die Kubaanse, Angolese en Suid-Afrikaanse leërs het in 1987 daar slaags geraak in 'n veldslag wat bestempel is as die grootste in Afrika sedert die Tweede Wêreldoorlog. Met albei kante wat op 'n oorwinning aanspraak gemaak het, word dit egter allerweë as 'n keerpunt in die Angolese Burgeroorlog beskou wat gelei het tot die uiteindelike onttrekking van Kubaanse, Suid-Afrikaanse en ander buitelandse troepe uit Angola. Vir sestien jaar lank tot en met 1975 was drie gewapende groepe in Angola in 'n stryd om onafhanklikheid van Portugal gewikkel: Die Marxistiese MPLA (met sy gewapende vleuel FAPLA) onder leiding van Agostinho Neto; die konserwatiewe FNLA onder leiding van Holden Roberto en UNITA onder leiding van die charismatiese Jonas Savimbi. Elkeen van dié groepe het 'n spesifieke deel van die land beheer: die MPLA het die hoofstad, Luanda beheer; Unita het die Suide van Angola beheer en die FNLA het die noorde beheer.


Kioesjoe (Japannees: 九州, Kyūshū / Kyūsyū, [kʲɯᵝːꜜɕɯᵝ], luister (hulp·inligting), letterlik: "Nege provinsies") is die derde grootste eiland van Japan en die mees suidelike en westelike van die vier hoofeilande. Die eiland se alternatiewe antieke name sluit in Kyūkoku (九国 "Nege lande"), Chinzei (鎮西 "Wes van die Pasifiese gebied") en Tsukushi-no-shima (筑紫島 "Eiland van Tsukushi"). Die historiese streeksnaam Saikaidō (西海道 "Wessee-stroombaan") verwys na Kioesjoe en sy omliggende eilande. Die naam Kioesjoe is afkomstig van die nege antieke provinsies van Saikaidō wat op die eiland geleë was: Chikuzen, Chikugo, Hizen, Higo, Buzen, Bungo, Hyūga, Osumi en Satsuma. Die hedendaagse Kioesjoestreek (九州地方 kyūshū-chihō) is 'n polities gedefinieerde streek wat uit sewe prefekture op Kioesjoe en die Okinawa-prefektuur suid daarvan bestaan. Kioesjoe is die 37ste grootste eiland ter wêreld. Dit beslaan 'n oppervlak van 36 782 km² en is kleiner as Spitsbergen maar groter as Nieu-Brittanje en Taiwan.


Magnetohidrodinamika is die vakgebied wat hom bemoei met die studie van die dinamika van elektries geleidende vloeiers. Voorbeelde van sulke vloeiers sluit in plasmas, vloeibare metale en soutwater. Die vakgebied is deur Hannes Alfvén begin, waarvoor hy dan ook die Nobelprys vir fisika in 1970 verwerf het. Die idee van Magnetohidrodinamika (MHD) is dat 'n magnetiese veld elektriese strome in 'n geleidende vloeier kan induseer, wat kragte in die vloeier tot gevolg het en ook die magnetiese veld beïnvloed. Die stel vergelykings wat MHD beskryf is 'n kombinasie van die Navier-Stokes vergelykings vanaf vloeidinamika en Maxwell se vergelykings vanaf elektromagnetisme. Die differensiaalvergelykings moet gelyktydig opgelos word, hetsy analities of numeries. Wanneer 'n vaste of vloeibare geleier deur 'n magneetveld beweeg word, vloei daar ŉ elektriese stroom deur die geleier wat loodreg op die bewegingsrigting daarvan en die rigting van die veld is. Die voorwaarde vir stroomvloei is dat die geleier deel van ŉ geslote kring moet vorm (dinamobeginsel). 'n Ander verskynsel wat met bogenoemde verband hou, is dat ‘n stroomdraende geleier in ŉ magneetveld 'n krag ondervind wat loodreg op die stroomrigting is (motor-beginsel).


Flytoget (Afrikaans: "Lughawe-sneltrein") is 'n hoëspoedtreindiens wat die Oslo-lughawe in Gardermoen met die Noorse hoofstad Oslo verbind. Die treindiens word deur die maatskappy Flytoget AS op die Gardermobanen-hoëspoedtrajek bedryf. Treine bereik 'n maksimale snelheid van 210 kilometer per uur sodat die reistyd tussen Oslo se hoofstasie (Oslo Sentralstasjon, Oslo S) en die lughawe tot 19 minute verkort word. Treine vertrek op werkdae elke tien minute (behalwe vir Saterdae wanneer treine slegs elke twintig minute vertrek). Die hoëspoedtreindiens is in 1998 ingestel nadat Oslo se internasionale lughawe vanuit Fornebu na Gardermoen, 'n landelike gebied noord van die stad, verskuif is. Dit is tans die enigste hoëspoedtreindiens in die land. Sowat die helfte van die treine loop sonder om te stop tussen die lughawe en Oslo S, terwyl die ander treine ook voorstede in die ooste en weste van Oslo op die spoorlyn Gardermoen - Lillestrøm - Oslo S - Nationalteateret - Skøyen - Lysaker - Sandvika - Asker bedien. Sowat 'n derde van alle passasiers van Oslo-lughawe ry op die Flytoget-treine, en die treindiens het sodoende die grootste markaandeel van alle lughawe-treine ter wêreld.


Deyrulumur Monastery (wat ook as Dayro d-Mor Gabriel bekendstaan) (Aramees: ܕܝܪܐ ܕܡܪܝ ܓܒܪܐܝܠ; Die Klooster van Sint Gabriël) is die oudste oorblywende Siries-Ortodokse klooster ter wêreld. Dit is op die Toer Abdin plato naby Midjat in die Mardin Provinsie in Suidoostelike Turkye geleë. Deyrulumur is in 397 gestig en is die lewenskragtige Siries-Ortodokse klooster in Turkye, met ongeveer vyftien nonne en twee monnike in verskillende vleuels van die gebou, sowel as 'n wisselende aantal plaaslike lekebroeders en -susters en gaste van oorsee. Dit is ook die setel van die metropolitaanse biskop van Toer Abdin. Deyrulumur is 'n werkgemeenskap geleë tussen tuine en boorde met residensiële akkommodasie uit die 1960's wat tot 'n mate afbreuk doen aan die antieke geboue. Die klooster se hoofdoel is om Siries-Ortodokse Christendom in die geboorteland aan die lewe te hou deur skoling en ordinasie van inheems gebore monnike. Dit het al per geleentheid fisiese beskerming aan die plaaslike Christen gemeenskappe gebied. Deyrulumur is oop aan besoekers en dit is moontlik om daar te oornag. Amptelike webwerf Aanbieding Hierdie artikel is ’n saadjie.


Don Juan (of Don Giovanni) is 'n legendariese fiktiewe pierewaaier wie se verhaal al baie keer vertel is deur verskillende skrywers. El burlador de Sevilla y convidado de piedra is 'n toneelstuk wat deur Tirsa Molina rondom 1630 gepubliseer is en in die 14de eeu afspeel. Bewyse bestaan dat dit moontlik die eerste geskrewe weergawe van die Don Juan legende is. Die ander groot werk in die Spaanse literatuur oor hierdie karakter is Don Juan Tenoria, 'n toneelstuk van 1844 deur José Zorrilla. Die naam word soms figuurlik gebruik as sinoniem vir "vrouejagter", veral in die Spaanse taal. Volgens die legende is Don Juan 'n vrygeestige skobbejak wat groot plesier daaruit put om vroue te verlei en dit geniet om teen hulle beskermhere te veg. Die legende draai in hoofsaak om sy verleiding van 'n jong vrou van die adelstand en die doodmaak van haar vader. Later kom hy 'n standbeeld van haar pa in 'n begraafplaas teë en nooi hom dan oneerbiediglik uit om saam met hom te kom eet, 'n uitnodiging wat die standbeeld aanvaar.


Hierdie naam is volgens die Oos-Slawiese gebruik; die patroniem is Nikolajewitsj Aleksei Nikolajewitsj Romanof (Russies: Алексе́й Никола́евич Рома́нов; Peterhof, 12 Augustus [O.S. 30 Julie] 1904 - Jekaterinburg, 16 Julie 1918) van die Huis van Romanof was die seun van keiser Nikolaas II en keiserin Aleksandra Fjodorowna. Hy was hul vyfde kind en het vier ouer susters gehad: Olga, Tatjana, Maria en Anastasia. As enigste seun was hy die regmatige troonopvolger, of tsesarewitsj. Omdat hy hemofilie gehad het en sy ouers dit van die Russiese volk probeer weerhou het, het hulle hom probeer behandel met metodes van die sogenaamde geloofsgeneser Grigori Raspoetin. Ná die Februarie-rewolusie van 1917 en die gedwonge abdikasie van die keiser later dieselfde jaar, is die Romanofs binnelands verban na Tobolsk en later Jekaterinburg in Siberië. Ná die Oktober-rewolusie was die Rooi Leër in 'n oorlog gewikkel met die antikommunistiese Wit Leër en toe laasgenoemde Jekaterinburg nader, het die Oeralse Sowjet opdrag gegee dat die Romanofs vermoor word in die nag van 16-17 Julie 1918.


I kan na een van die volgende onderwerpe verwys: I, die letter (I - i) I is 'n chemiese element: Jodium, vanuit die Latyn: Ijodium. I is in die SI stelsel die internasionale simbool vir die stroomsterke (sien Ohm se wet).


P kan na een van die volgende onderwerpe verwys: P, die letter (P – p) P is in die SI stelsel die arbeidsvermoë, vanuit die Engels: Power. P is 'n chemiese element: Fosfor, vanuit die Latyn: Phosphorum.


Elwe (Oudnoors álfr) is ligwesens of natuurgeeste wat hulle oorsprong in die Nordies-Germaanse mitologie het. In Ysland word hulle ook die Verborge Volk genoem. Hulle word meestal as klein mense uitgebeeld wat die woude, die see en die lug bewoon. Hulle tree dikwels vriendelik op teenoor mense, maar is in die algemeen eerder wraaksugtige wesens wat skade kan berokken. In die Yslandse Snorra-Edda, wat omstreeks 1200 ontstaan het en as die Jongere Edda beskou word, is daar 'n verband tussen die Nordiese Ase-Godhede. Die werk maak ook 'n duidelike verskil tussen sogenaamde Lig- en Swart Elwe: Dit is nie duidelik of die skrywer Snorri hierdie indeling self versin het of deur oorgelewerde tradisies beïnvloed is nie. Die Elwevolk versinnebeeld nogtans die vrugbaarheid en staan ook in verband met die Nordiese vrugbaarheidsgod Freyr. Op 'n later tydstip is die Donkerelwe by die twee ander volke gevoeg; hulle word as 'n negatief-gesinde mengvolk beskryf. Ander Nordiese skrywers verwys na 'n hiërargie waarby die Ase as Godhede die boonste laag verteenwoordig, die elwe die tweede en die dwerge die laagste plek inneem.


Innocentius IV was die 180ste pous van die Rooms-Katolieke Kerk van 1243 tot 1254 na 19 maande sedis vacatio. Pous Innocentius IV is gebore as Sinibaldo de Fieschi in Manarola, Italië. Hy behoort aan die feodale familie van die Fieschi, grawe van Lavagna in Ligurië. Hy het regte gestudeer in Parma en Bologna en was een van die beste kenners van die kerkreg van sy tyd. Voor sy verkiesing as pous was hy kanselier van die kerk van 1227 tot 1228, kardinaal-priester van St. Lorenzo in Lucina (vanaf 23 September 1227) en goewerneur van Ancona (van Desember 1234 tot 1240). Hy was ook verkies tot biskop van Albenga in 1235, maar het bedank in 1238 voordat hy ooit in die amp bevestig is. Op 25 Junie 1243 volg hy Pous Celestinus IV op en regeer tot sy dood op 7 Desember 1254. Hy word opgevolg deur Pous Alexander IV. Die naam ‘Innocentius’ beteken 'onskuldige'. Pous Innocentius IV is met algemene stemme tot pous verkies op die konklaaf in Anagni op 25 Junie 1243.


Die Wikimedia-stigting (Engels: Wikimedia Foundation) is die oorkoepelende organisasie van Wikibooks, Wikidata, Wikinews, Wikipedia, Wikiquote, Wikisource, Wikispecies, Wikiversity en WikiWoordeboek. Dit is 'n nie-winsgewende organisasie, geregistreer volgens die wette van die Amerikaanse deelstaat Florida. Sy huidige hoofkwartier is in die Noord-Kaliforniese metropool San Francisco geleë. Die organisasie word op 20 Junie 2003 amptelik deur Jimmy Wales aangekondig. Die naam "Wikimedia" is uitgedink deur Sheldon Rampton soos op die WikiEN-l-eposlys in Maart 2003 versprei. Daarna word die domeinname wikimedia.org en wikimediafoundation.org vir die stigting deur Wikipedia-gebruiker Daniel Mayer geregistreer. Aangesien Wikimedia 'n nie-winsgewende organisasie is, funksioneer hulle hoofsaaklik van donasies en subsidies. Wikimedia ontvang donasies op hul skenkingsbladsy. Dit is ook moontlik om donasies via PayPal of via outomatiese oorplasings te maak. Die Raad van Trustees is die administrasie van die Wikimedia-stigting en is aanspreeklik vir beleid ten opsigte van fondsinsameling en die aanwending van die inkomste. Die administrasie bestaan uit sewe lede. "E-pos van Sheldon Rampton op die WikiEN-l lys, Sondag 16 Maart 2003".


Die NG gemeente Kerksondermure (wat meesal met 'n kleinletter geskryf word en soms as drie woorde) is die naasgrootste gemeente van die Nederduitse Gereformeerde Kerk ter wêreld. Dit is in 1986 gestig as die destydse NG gemeente Verwoerdburgstad, maar die naam is omstreeks 2006 verander nadat die gelyknamige stadsdeel in die suide van Pretoria se naam vroeër na Centurion verander is. Die gemeente het in 2008 meer as 6 500 belydende lidmate en meer as 2 600 dooplidmate gehad, onderskeidelik sowat 1 800 en 800 meer as drie jaar vantevore. Dit is geleë in die Oostelike Sinode (die voormalige Oos-Transvaalse Sinode) van die NG Kerk en binne die ring van Lyttelton. Die gemeente se webwerf Hierdie artikel is ’n saadjie. Voel vry om Wikipedia te help deur dit uit te brei.


Die Demokratiese Party is die voorganger van die huidige amptelike opposisie in die Suid-Afrikaanse parlement, die Demokratiese Alliansie. Die party is op 8 April 1989 gestig en was 'n samesmelting van die Progressiewe Federale Party, die Onafhanklike Party van dr. Denis Worrall en die Nasionale Demokratiese Beweging van Wynand Malan. Hulle was aanvanklik die leiers van die party saam met dr. Zach de Beer, tot hy uiteindelik alleenleier geword het. Die party het vriend en vyand verras deur 33 setels in die verkiesing van 6 September 1989 te wen nadat selfs goedgesinde ontleders die party se kans om betekenisvolle steun te verwerf, onderskat het. Die party het aan die eerste demokratiese verkiesing in Suid-Afrika deelgeneem en met sy 1,7% steun sewe verteenwoordigers in die parlement gekry, onder andere Tony Leon, Ken Andrew, Colin Eglin, Kobus Jordaan en Dene Smuts (die enigste vrou in die DP-koukus). Die tweede en laaste leier was Tony Leon, wat die party gelei het in 2000 tydens die samesmelting met die Nuwe Nasionale Party, toe dit die Demokratiese Alliansie geword het.


Aasvoëls is roofvoëls in die familie Aegypiidae wat van afval en aas lewe. Hulle is meesal groot voëls en het tipies 'n min of meer kaal kop. Navorsing het getoon dat hierdie veerlose koppe 'n belangrike rol mag speel in hitteregulering. Die kloue is nie baie sterk ontwikkel nie, maar die bek is kragtig en word gebruik om die vel van die dooie dier af te skeur. Die sig is baie sterk ontwikkel en die aas kan baie ver gewaar word. Een of twee eiers, na gelang van die soort, word gelê. Die nes, 'n platform van takkies, word in bome, op die grond of op kranslyste gebou. Aasvoëls word in alle wêrelddele aangetref, behalwe Antarktika en Oseanië. Aasvoëls word taksonomies in twee groepe verdeel, naamlik Ouwêreldse en Nuwewêreldse spesies. Die ooreenkomste tussen die twee groepe word hoofsaaklik aan konvergente evolusie toegeskryf. Die Ouwêreldse aasvoëls word gevind in Afrika, Asië en Europa en behoort aan die familie Accipitridae, wat ook insluit arende, woue, jakkalsvoëls en hawikke. Ouwêreldse aasvoëls vind karkasse uitsluitlik deur goeie sig.


Hier volg 'n lys van dorpe en stede in Marokko (Die Wes-Sahara is deel van Marokko. Sien hier vir Naamveranderinge in die Wes-Sahara) waarvan die name verander is: Aguz → Souira Guedima Al Hoceima → Villa Sanjurjo → Villa Alhucemas → Al Hoceima (1956) Boulhaut → Ben Slimane Cabo Agua → Ras Kebdana Chellah → Rabat Mazagan → El Jadida Port Lyautey → Kenitra Rio Martin → Martil Santa Cruz de la Mar Pequeña → Sidi Ifni Santa Cruz do Cabo de Gué → Agadir Titawin → Tétouan Villa Bens → Tarfaya (die stad was deel van die Wes-Sahara tot 1979) Hierdie artikel is ’n saadjie. Voel vry om Wikipedia te help deur dit uit te brei.


Riversdal ((en) Riversdale) is 'n dorp in die suidooste van die Wes-Kaap. Die N2 nasionale pad gaan deur die dorp. Die dorp is in 1838 aan die voet van die Langebergreeks gevestig. Die NG gemeente is die volgende jaar afgestig. Die dorp is vernoem na Harry Rivers, destyds die plaaslike landdros en later koloniale sekretaris. Dit het in 1849 'n munisipaliteit geword. Tydens die Tweede Vryheidsoorlog het generaal Christiaan de Wet naby aan die dorp verby beweeg. Munisipaliteit — Die munisipale raad het in 1908 die Rivers-familiewapen as dorpswapen aangeneem. Die bekende plaaslike skilder Jan Volschenk het 'n skildery daarvan vir die raad gemaak. Die wapen toon 'n staande hert op 'n grasgrond; die helmteken was 'n soortgelyke hert; en die wapenspreuk was "Labitur et labitur". Afdelingsraad — Riversdal se afdelingsraad (d.w.s. die plaaslike owerheid vir die landelike gebiede buite die dorpsgrense) het in 1964 'n wapen by die Kaapse Provinsiale Administrasie geregistreer en dit in 1966 deur die administrateur aan die raad laat toeken. Dit is in 1970 by die Buro vir Heraldiek geregistreer.